title: Katatjuta

text: Katatjuta eli Olgavuoret ("Kata Tjuṯa", engl. "The Olgas") on yli 30 kupolin muotoisen kallioharjanteen muodostama vuorijono Australian Pohjoisterritoriossa. Koko kalliorykelmä on laajuudeltaan 30 neliökilometriä. Se sijaitsee parikymmentä kilometriä Ulurun vuoresta länteen.


title: Katatjuta

text: Katatjuta on valtava konglomeraattiesiintymä, sorasta ja kivenlohkareista iskostumalla muodostuneita kallioita. Ne olivat aikoinaan osa merenpohjaa, mutta maankuoren liikkeet painoivat ne kasaan ja nostivat ne koholle noin 500 miljoonaa vuotta sitten. Sen jälkeen eroosio on muovannut ne rykelmäksi kallioharjanteita. Jotkin kalliot ovat muista erillään, mutta joidenkin väliin jää vain kapea rotko.


title: Katatjuta

text: Vuorten korkein kallio on Olgavuori ("Mt. Olga"), jonka huippu nousee 546 metriä ympäristön yläpuolelle ja 1066 metriä merenpinnan yläpuolelle.


title: Katatjuta

text: Katatjuta on keskeisessä asemassa Australian alkuperäisasukkaiden tarinoissa, joissa kerrotaan maailman asukkaiden luomisesta muinaisella uniajalla. Vuorten nimi tarkoittaa alkuasukkaiden kielellä "monen pään maa".


title: Katatjuta

text: Ensimmäisenä valkoisena Katatjutan näki etäältä tutkimusmatkailija Ernest Giles vuonna 1872. Hän nimesi vuoret Olgavuoriksi Espanjan tuolloisen kuningasparin mukaan. Vähän ennen Gilesiä vuorille ehti kuitenkin toinen tutkimusmatkailija, William Gosse.


title: Katatjuta

text: Vuonna 1958 alueelle perustettiin Ayers Rockin ja Olgavuoren kansallispuisto, jonka nimi muutettiin myöhemmin Ulurun kansallispuistoksi. Vuonna 1993 voimaan tulleen kaksoisnimeämiskäytännön mukaan alue kantaa nykyään nimeä Kata Tjuṯa / Mount Olga.


title: Naantalin Kylpylä

text: Naantalin Kylpylä on Naantalin kaupungissa sijaitseva suuri kylpylä- ja kokoushotelli, joka kuuluu suomalaiseen Sunborn-yritysryhmään. Naantalin Kylpylä on perustettu vuonna 1984, minkä jälkeen tiloja on useamman kerran perusparannettu ja laajennettu. Vuonna 2002 Kylpylän yhteyteen ankkuroitiin laivahotelli Sunborn Princess.


title: Naantalin Kylpylä

text: Naantalin kylpylä kuuluu ainoana pohjoismaisena kylpylänä Royal Spas of Europe -ketjuun. Konsultointiyritys Mercuri International on valinnut Naantalin Kylpylän kuusi kertaa vuoden kokous- ja kongressihotelliksi Suomessa.


title: Naantalin Kylpylä

text: Hotellia operoi Sunborn Hotels and Restaurants -ketju, johon kuuluvat myös Ruissalon Kylpylä ja Hotel Saga Excelsior Düsseldorfissa. Sunborn Hotels and Restaurants -ketju on osa kansainvälistä Sunborn-konsernia. Konsernin omistavat yrittäjäpariskunta Ritva ja Pekka Niemi.


title: Naantalin Kylpylä

text: Naantalin Kylpylän kokous- ja lomakeskukseen kuului vuosien 2002–2014 aikana hotellin viereen telakoitu 120-metrinen Sunborn Yacht -hotellilaiva. Hotellilaivan suunnittelusta ja rakennuttamisesta vastasi Sunborn International. Yritys suunnittelee, kehittää, rakennuttaa ja markkinoi luomansa Yacht Hotel -konseptin alla rakennettuja hotellilaivoja ympäri maailman. Uusin laivahotelli valmistui Barcelonaan.


title: Naantalin Kylpylä

text: Naantalin Kylpylässä on 390 huonetta. Useimmissa huoneissa on merinäköala tai parveke. Kylpylässä on 30 avaraa kokoustilaa 10–500 henkilölle.


title: Naantalin Kylpylä

text: Naantalin Kylpylän lähelle avattiin heinäkuussa vuonna 2008 Naantali Spa Residence, joka sisältää 40 deluxe-tason sviittihuoneistoa. Jokaisessa huoneistossa on oma parveke, josta on merinäköala. Naantali Spa Residencen huoneistot on tarkoitettu sekä viikko-osake- että hotellihuonekäyttöön.


title: Naantalin Kylpylä

text: Allasosastolla on kaksi isoa allasta, kaksi roomalaista allasta, hierovia suihkuja ja poreita sekä ulkoallas, jonka lämpötila on ympäri vuoden +30 °C. Tarjolla on kymmeniä erilaisia hoitoja klassisesta hieronnasta erilaisiin rentoutushoitoihin sekä kasvo- ja vartalohoitoihin sekä kuntosali Fitness Center.


title: Naantalin Kylpylä

text: Naantalin Kylpylässä on kuusi ravintolaa, viinikabinetti, kolme baaria sekä Suomen ensimmäinen Café Mövenpick. Hotelliin avattiin helmikuussa 2010 uusi eurooppalais-aasialainen fuusioravintola nimeltä Le Soleil. Lisäksi Naantalin vanhankaupungin rannassa sijaitsevat Naantalin Kaivohuone sekä Rantaravintola.


title: Nikolaus Joseph von Jacquin

text: Vapaaherra Nikolaus Joseph von Jacquin (16. helmikuuta 1727 Leiden – 24. lokakuuta 1817 Wien) oli hollantilainen kasvitieteilijä, lääkäri, kemisti ja ornitologi.


title: Nikolaus Joseph von Jacquin

text: Nikolauksen isä oli varakas vaatetehtailija Claudius Nikolaus Jacquin ja äiti Siegeberta von Henningen. Jacquinin perheen juuret olivat katolisessa Ranskassa. Koska Leidenissä ei ollut katolista koulua, isä lähetti Nikolauksen jesuiittojen kouluun Antwerpeniin. Sieltä hän meni Leuvenin yliopistoon, palatakseen myöhemmin kotiin opiskelemaan lääke- ja kasvitiedettä Leidenin yliopistossa. Siellä eräs hänen professoreistaan oli Adriaan van Royen (1704–1779), Linnén kannattajia, ja hän tutustui myös kahteen muuhun linnéläiseen, jotka olivat Jan Fredrik Gronovius (1690–1762) ja tämän poika Laurens Theodoor (1730–1773). Jälkimmäisellä oli suuri vaikutus Jacquinin tulevaisuuteen kasvitieteilijänä.


title: Nikolaus Joseph von Jacquin

text: 1750–1752 Jacquin opiskeli lääketiedettä Pariisissa. Täällä hän tutustui de Jussieun veljeksiin Antoineen (1686–1758) ja Bernardiin (1699–1777). Hän osallistui Antoine de Jussieun luennoille ja Bernard de Jussieun kasvitieteellisille retkille, jotka laajensivat suuresti hänen kasvitieteen tietojaan. 1752 hän matkusti Wieniin saattaakseen lääketieteen opintonsa päätökseen. Hänen mesenaattinaan toimi Gerard van Swieten (1700–1772), joka oli lääketieteen professori, ja toimi samalla aktiivisesti Schönbrunnin palatsin puutarhojen kehittämiseksi. Jacquin vieraili ahkerasti puutarhoissa ja tutustui Itävallan keisariin Frans I:seen.


title: Nikolaus Joseph von Jacquin

text: Vuosina 1754–1759 Jacquin tutki Länsi-Intian saariston ja Keski-Amerikan kasvillisuutta, jonne keisari hänet lähetti, van Swietenin kannustamana. Matka alkoi Italiasta ja päättyi Martiniquelle puoli vuotta myöhemmin. Hänen kumppaninaan oli Schönbrunnin hollantilainen puutarhuri Richard van der Schot. Retkikunta tutki useita alueen suurista saarista ja kävi myös Kolumbiassa ja Venezuelassa. Jacquinin tehtävänä oli kerätä kasveja Schönbrunniin. Hän keräsikin laajan kokoelman kasveja, eläimiä ja kivinäytteitä, ja lähetti Wieniin seitsemän näyte-erää. Ne on kuvailtu hänen teoksessaan "Hortus Schoenbrunnensis" (1797–1804).


title: Nikolaus Joseph von Jacquin

text: Jacquinin matka oli suuri menestys. Itse Linné kirjoitti hänelle 1. elokuuta 1759 ja kiitteli uusista upeista kasvilöydöistä. Linnén ja Jacquinin kirjeenvaihto jatkui Linnén kuolemaan saakka. Jacquinin vuonna 1760 julkaisema "Enumeratio systematica plantarum" oli ensimmäinen teos, jossa oli käytetty Linnén luomaa binominimijärjestelmää, jos ei oteta lukuun itse Linnén ja hänen oppilaidensa töitä.


title: Nikolaus Joseph von Jacquin

text: Vuonna 1762 (tai 1763) Jacquinista tuli mineraali- ja kaivosalan professori Chemnitzin Kaivosakatemiaan. Itse asiassa hän sai valita kolmesta professuuritarjouksesta, joista kaksi muuta olivat Pietarista ja Innsbruckista. Chemnitzissä hän sai 500 kultatukaatin stipendin, suuren talon laboratorioineen, puutarhan ja oikeuden neljään hevoseen. Hän avioitui ja sai vaimoltaan suuret myötäjäiset. Vuonna 1768 hänelle myönnettiin kasvitieteen ja kemian professuuri Wienin yliopistossa. Lisäksi hän ryhtyi johtamaan Wienin kasvitieteellistä puutarhaa.


title: Nikolaus Joseph von Jacquin

text: 1788 hänet kutsuttiin Royal Societyn jäseneksi ja Ranskan tiedeakatemian jäseneksi hänet hyväksyttiin 1804. Vapaaherran arvonimen hän sai 1806. Hänen nuorempi poikansa Joseph Franz von Jacquin (1766–1839) jatkoi hänen työtään Wienin yliopiston kasvitieteen professorina ja puutarhan johtajana.


title: Nikolaus Joseph von Jacquin

text: Jacquin kuvaili ja nimesi tieteelle lukuisia kasvi- ja eläinlajeja, linnuista muun muassa kaulustrapin.


title: Nikolaus Joseph von Jacquin

text: Nikolaus Jacquinilla oli ainakin 3 lasta. Vanhin poika Gottfried (1763–1792) oli lahjakas muusikko, samoin tytär Franziska (1769–1853) oli lahjakas pianisti ja klaveerin soittaja. Wolfgang Amadeus Mozart oli Jacquinien perhetuttu.


title: Collien Fernandes

text: Collien Fernandes ( s. 26. syyskuuta 1981 Hampuri) on saksalainen huippumalli. Hän juontaa Are U Hot? -ohjelmaa VIVA-kanavalla. Monille Collien on tuttu Sunrise Avenuen Forever Yours-videosta, missä hän esittää naispääosaa, eli Samu Haberin tyttöystävää.


title: Nassaun herttuakunta

text: Nassau oli herttuakunta Pyhässä saksalais-roomalaisessa keisarikunnassa ja myöhemmin Saksan liitossa. Sen hallitsijasuku oli Nassaun suku, jonka jälkeläisiä on nykyään muun muassa Alankomaita hallitseva Orania-Nassaun sukuhaara.


title: Nassaun herttuakunta

text: Nassaun kaupunki perustettiin vuonna 915 ja se julistautui herttuakunnaksi 1225. Samana vuonna sinne rakennettiin Nassaun linna. Vuodesta 1160 lähtien Nassau oli tunnustettu herttuakunta. Vuonna 1225 Nassau hajosi pieniksi herttuakunniksi, jotka seuraavien vuosisatojen aikana yhdistyivät jälleen Nassauksi. Tunnetuimpia herttuakuntia oli Nassau-Dillenburg, jota hallitsi Orange-Nassaun suku. Toinen tunnettu herttuakunta oli Nassau-Weilburg, jonka hallitsijasuku hallitsee nykyään Luxemburgia.


title: Nassaun herttuakunta

text: Useiden eri Nassaun sukuhaarojen päättymisien vuoksi Nassausta tuli yhdistynyt herttuakunta jälleen vuonna 1806. Herttuakunta liittyi Saksan liittoon vuonna 1815. Preussi valtasi Nassaun vuonna 1866 ja yhdisti sen Saksaan.


title: Jukka Jylli

text: Jukka Kalevi Jylli on suomalainen säveltäjä, sanoittaja ja rockmuusikko. Hän on soittanut bassoa muun muassa yhtyeissä Kingston Wall, Mannerheim, Saunabadh, Ants in the Pants Zook ja Rhythm Music Orchestra.


title: Ekenäs gymnasium

text: Ekenäs Gymnasium on ruotsinkielinen lukio, joka sijaitsee Tammisaaressa Etelä-Suomen läänissä. Lukiossa on noin 240 oppilasta ja 20 opettajaa.


title: Luettelo Nassaun hallitsijoista

text:
Tämä on luettelo Nassaun hallitsijoista (kreivit, prinssit, herttuat jne).Nassau-Weilburg oli valtio nykyisessä Saksassa vuosien 1344 ja 1816 välillä. Tämä suku oli alun perin Nassaun hallitsijoita, mutta 1890 lähtien he ovat hallinneet Luxemburgia.
Vuodesta 1806 Nassau oli yhdistynyt herttuakunta. Herttuoiden hallintopaikka oli Wiesbaden.


title: Luettelo Nassaun hallitsijoista

text: 1866 Preussi valloitti Nassaun herttuakunnan, sillä herttua oli ollut Itävallan liittolainen sodassa.


title: Fotometri

text: Fotometri on mittalaite, jolla määritetään valovoimaa, valovirtaa, valaistusvoimakkuutta tai luminanssi ("pinnan kirkkautta").


title: Fotometri

text: Erilliset fotometrit ovat tavallisia apuvälineitä esimerkiksi studiovalokuvauksissa kuva-alueen valaistusta määritettäessä ja säädettäessä. Kameroissa on yleensä sisäänrakennettu fotometri sopivan valoitusajan ja/tai aukon säätämiseksi.


title: Fotometri

text: Tiettyyn avaruuskulmaan suunnatun havaintolaitteen perään liitetyllä fotometrillä voidaan mitataan vaikkapa tähtien ja muiden tähtitieteellisten kohteiden kirkkauksia. Nykyään fotometriset tähtitieteelliset mittaukset tehdään usein CCD-kameralla otetusta kuvasta.


title: First Aid Kit (albumi)

text: First Aid Kit on suomalaisen Disco Ensemble -yhtyeen toinen albumi. Se julkaistiin vuonna 2005. Vuonna 2006 albumista julkaistiin uusittu kansainvälisille markkinoille suunnattu painos, jossa on muutama uudelleen äänitetty kappale, erilainen kansikuvitus sekä DVD-levy, jolla on musiikkivideoita sekä keikkataltiointeja.


title: First Aid Kit (albumi)

text: Alkuperäispainos nousi ilmestyessään Suomen virallisen listan sijalle yhdeksän. Kymmenvuotisjuhlavuotenaan 2014 Disco Ensemble julkaisi albumista rajoitetun 300 kappaleen LP-painoksen.


title: Katherine Heigl

text: Katherine Marie Heigl (s. 24. marraskuuta 1978 Washington, DC) on yhdysvaltalainen televisio- ja elokuvanäyttelijä ja entinen malli, joka on ollut ehdokkaana Golden Globe -palkinnon saajaksi. Hänet tunnetaan parhaiten rooleistaan televisiosarjoissa "Roswell" ja "Greyn anatomia" sekä elokuvista kuten "Kaappaus raiteilla", "Paksuna" ja "27 Dresses – hääkuumetta".


title: Katherine Heigl

text: Heigl on mallinurallaan ollut useiden lehtien kansissa, kuten "Maxim", "Vanity Fair" ja "Cosmopolitan".


title: Katherine Heigl

text: Heigl syntyi Washingtonissa Nancy ja Paul Heiglin tyttäreksi. Heiglillä on saksalaisia ja irlantilaisia sukujuuria. Katherinen vanhemmat kääntyivät mormoneiksi tämän ollessa lapsi. Heigl on nuorin perheen neljästä lapsesta – hänen vanhemmat sisaruksensa Meg, edesmennyt Jason ja Holt ovat adoptoituja. Heigl asui Virginiassa ja sen jälkeen Denverissä ennen kuin hänen perheensä muutti Connecticutiin, missä he asuivat isossa viktoriaanisessa maalaistalossa varakkaassa New Canaanin kaupungissa, jossa Heigl vietti suurimman osan lapsuudestaan.


title: Katherine Heigl

text: Vuonna 1986 hänen 15-vuotias isoveljensä Jason menehtyi auto-onnettomuudessa saamiinsa aivovammoihin, pudottuaan lava-auton lavalta oltuaan lounaalla lukiokavereidensa kanssa. Kahdeksantuntisen leikkausoperaation jälkeen Jason todettiin aivokuolleeksi. Perhe päätti luovuttaa Jasonin elimet pelastaakseen elinten luovuttajia tarvitsevia potilaita, koska he arvelivat Jasonin halunneen sitä. Nykyään Heigl onkin elinten luovutuksen vahva kannattaja.


title: Katherine Heigl

text: Kun Heigl oli yhdeksänvuotias, hänen tätinsä oli vierailemassa perheen luona ja otti hänestä valokuvia. Täti lähetti Heiglin vanhempien luvalla kuvat lukuisiin mallitoimistoihin ja muutamia viikkoja myöhemmin Katherinesta tuli lapsimalli, kun hän pääsi Wilhelmina Models -mallitoimiston listoille. Pian sen jälkeen debytoi erään tuotteen lehtimainoksessa. Katherine ansaitsi 75 dollaria tunnilta esiintyessään Searsin ja Lord & Taylorin katalogeissa. Tätä seurasivat televisiomainokset, joista ensimmäinen oli kansallinen Cheerios-muromainos.


title: Katherine Heigl

text: Heiglin ensimmäinen elokuvaesiintyminen tapahtui vuonna 1992 elokuvassa "Eräs yö". Heigl näytteli Christina Sebastiania Steven Soderberghin draamassa "Kukkulan kuningas" ennen ensimmäistä päärooliaan komediaelokuvassa "Isän tyttö" (1994). Samoihin aikoihin Heigl aloitti opintonsa New Canaan High Schoolissa, tasapainotellen elokuva- ja malliuransa sekä akateemisten opiskelujen välillä. Heigl lopetti koulunsa New Canaan High Schoolissa vuoden jälkeen panostaakseen Hollywood-uraansa.


title: Katherine Heigl

text: Vuonna 1995 Heigl näytteli Steven Seagalin vastanäyttelijänä toimintatrillerissä "Kaappaus raiteilla". Vaikka hän keskittyi urallaan näyttelemiseen, hän teki ohessa paljon mallintöitä ja hänen kuviaan olikin säännöllisesti esimerkiksi "Seventeen"-lehdessä. Vuonna 1996 Heigl sai pääroolin Disneyn tuottamassa televisioelokuvassa "Wish Upon a Star". Samana vuonna Heiglin vanhemmat erosivat, ja hänen äidillään diagnosoitiin syöpä.


title: Katherine Heigl

text: High schoolista valmistumisensa jälkeen vuonna 1997 Heigl muutti äitinsä kanssa Los Angelesiin Malibu Canyoniin, ja äidistä tuli hänen managerinsa. Seuraavana vuonna Heigl näytteli pääosaa Peter Fondan kanssa William Shakespearen näytelmän "Myrsky" uusintaversiossa ja vuotta myöhemmin kauhuelokuvassa "Bride of Chucky".


title: Katherine Heigl

text: Vuonna 1999 Heigl siirtyi televisioon ottaen vastaan Isabel Evansin roolin scifi-/draamasarjassa "Roswell". Heigl esitti Isabeliä sarjan kaikilla kolmella tuotantokaudella.


title: Katherine Heigl

text: Heiglista tehtiin artikkeleita useisiin lehtiin, kuten "Life", "TV Guide" ja "Teen". "FHM" -lehden lukijat listasivat hänet maailman sadan seksikkäimmän naisen joukkoon. Toukokuussa 2006 "Maxim"-lehdessä hän oli Hot 100 -listan 12. sijalla. Samana vuonna FHM:n lukijat äänestivät hänet uudelleen 19. sijalle "Maailman seksikkäimmät naiset" -listalle. "Roswellin" ollessa vielä tuotannossa Heigl työskenteli useiden elokuvien parissa. Hän näytteli muun muassa vuonna 2001 ilmestyneissä elokuvissa "100 kimmaa" ja "Valentine"-kauhuelokuvassa, jossa näyttelivät myös muun muassa David Boreanaz ja Denise Richards.


title: Katherine Heigl

text: Heigl otti roolin "Ground Zero" -televisiotrilleristä vuonna 2001. Elokuva kuitenkin hyllytettiin syyskuun 11. terrori-iskujen takia, koska sitä pidettiin tilanteeseen nähden epäsopivana tuotantona.


title: Katherine Heigl

text: Vuonna 2003 Heigl näytteli kolmessa televisioelokuvassa. Hän palasi kauhuelokuvien pariin elokuvassa "Evil Never Dies", joka oli moderniversio "Frankenstein"-elokuvista, ja jossa näytteli myös Thomas Gibson. Kaksi muuta hänen elokuvaansa olivat "Love Comes Softly" ja Emily Brontën romaaniin perustuva "Wuthering Heights", jossa hän näytteli Isabella Lintonia. Lokakuussa 2003 Heigl palkattiin näyttelemään Johnny Knoxvillen kanssa Farrellyn veljesten komediaelokuvaan "Älyvapaa veto". Vuonna 2005 Heigl näytteli toista pääroolia televisioelokuvassa "". Hän näytteli samana vuonna myös pienen budjetin kauhuelokuvassa "Zyzzyx Road".


title: Katherine Heigl

text: Vuonna 2005 Heigl sai kaikkein tunnetuimman roolinsa Isobel ”Izzie” Stevensinä ABC:n sairaalamaailmaan sijoittuvassa draamassa "Greyn anatomia". Ohjelmasta tuli välittömästi menestys ja Heigl on saanut roolistaan yhden Golden Globe -ehdokkuuden. Samana vuonna Heigl näytteli elokuvassa "Side Effects", joka kertoo kauppa- ja apteekkialoista. Vuonna 2006 Heigl esiintyi elokuvassa "Paksuna", joka oli käsikirjoittaja/ohjaaja Judd Apatowin komedia. Elokuvassa nähtiin myös Seth Rogen, Paul Rudd ja Apatowin vaimo Leslie Mann. Elokuva sai valtavasti positiivista palautetta ja menestyi lippupisteissä erinomaisesti.


title: Katherine Heigl

text: 16. syyskuuta 2007 Heigl voitti Emmy-palkinnon roolistaan Izzie Stevensinä televisiosarjassa "Greyn anatomia". Puheessaan hän kertoi, ettei edes hänen äitinsä uskonut hänen voittoonsa. Samana vuonna Heigl esiintyi elokuvassa "27 Dresses – hääkuumetta" yhdessä James Marsdenin kanssa.


title: Katherine Heigl

text: Vuonna 2008 AskMen.comin sivuilla vierailleet äänestivät Heiglin ”vuoden 2008 halutuimmaksi naiseksi”.


title: Katherine Heigl

text: Vaikka Heigl sanookin aina olevansa ”melko tylsä”, elokuvateollisuus kutsuu häntä monimutkaiseksi yksilöksi, jolla on useita eri kontrasteja, sanoen hänen olevan ”ex-malli, jolla on vahva feministinen puoli” ja ”näyttelijätär, joka tunnetaan dramaattisista rooleista ja joka haluaa tehdä komediaa.”


title: Katherine Heigl

text: Monet amerikkalaislehdet ovat leimanneet Heiglin potentiaaliseksi ja tärkeäksi naisten oikeuksien kannattajaksi.


title: Katherine Heigl

text: Heigl seurusteli Joey Lawrencen kanssa vuonna 1994 ja "Roswell"-tähti Jason Behrin kanssa sarjan kuvausten aikana. Kesäkuussa 2006 Heigl kihlautui laulaja Josh Kelleyn kanssa; pari tapasi tapasi Kelleyn musiikkivideon ”Only You” kuvauksissa. He menivät naimisiin 23. joulukuuta 2007 Park Cityssä, Utahissa. Pari asuu lapsineen Los Felizissä, Kaliforniassa. Syyskuussa 2009 Heigl ja Kelley adoptoivat kymmenen kuukauden ikäisen tyttären Etelä-Koreasta, josta myös Heiglin sisar Meg aikanaan adoptoitiin. Vuonna 2012 Kelley ja Heigl adoptoivat toisen tytön, tällä kertaa Yhdysvalloista. Parin ensimmäinen biologinen lapsi, poika, syntyi 20. joulukuuta 2016.


title: Ius sanguinis

text: Ius sanguinis (/ "jus saŋuinis" /; latinaa, suom. "veren oikeus") on syntyperäinen oikeus tietyn maan kansalaisuuteen niille, joiden vanhemmat ovat kyseisen maan kansalaisia. Sen vastakohtana pidetään usein "ius solia" (latinaa, suom. "maaperän oikeus"). "Ius solissa" kansalaisuuden saavat automaattisesti kaikki maassa syntyneet ihmiset vanhempien kansalaisuudesta riippumatta. "Ius sanguinisissa" kansalaisuuden saa automaattisesti vain, jos jompikumpi vanhemmista on maan kansalainen.


title: Ius sanguinis

text: "Ius sanguinis" on kansalaisuuden pääperusteena niin Suomessa kuin suurimmassa osassa Euroopan maita, kun taas esimerkiksi Yhdysvalloissa ja Kanadassa pääperusteena on "ius soli". Monien maiden kansalaisuuslaeissa on kuitenkin nykyään vaikutteita kummastakin periaatteesta: tällaisia maita ovat muun muassa Yhdysvallat, Kanada, Kreikka, Yhdistynyt kuningaskunta, Ranska ja nykyisin myös Saksa.


title: Ius sanguinis

text: Koska "ius sanguinissa" oikeus kansalaisuuteen perustuu veren kautta, monissa periaatetta noudattavassa maassa on paluumuuttolaki eli Lex sanguinis, joka mahdollistaa kansalaisuuden saannin monenkin polven siirtolaisille, kuten Saksassa Volgan saksalaisille, Israelissa kaikille juutalaisille tai Suomessa inkerinsuomalaisille. Sen lisäksi paluumuuttolaki on muun muassa Unkarissa, Armeniassa, Azerbaidžanissa, Venäjällä ja Japanissa.


title: Beyond Reality

text: Beyond Reality on Dreamtalen esikoisalbumi, joka julkaistiin 11. lokakuuta 2002.


title: Itä-Karjalan suurhyökkäys 1944

text: Itä-Karjalan suurhyökkäys 1944 tai Neuvostojoukkojen suurhyökkäys Itä-Karjalasta 1944 jakaantuu kahteen eri hyökkäykseen, jotka ovat:


title: Frank Nighbor

text: Frank Nighbor (26. tammikuuta 1893 Pembroke, Ontario, Kanada – 13. huhtikuuta 1966) oli kanadalainen jääkiekkoilija ja ensimmäisiä lajin todellisia tähtiä. Hyökkääjänä pelannut Nighbor edusti National Hockey League -liigassa seuroja Ottawa Senators ja Toronto Maple Leafs. National Hockey Association -sarjassa hänen joukkueensa oli Toronto Blueshirts ja Pacific Coast Hockey Associationissa Vancouver Millionaires. Hänen lisänimensä oli "The" "Pembroke Peach".


title: Frank Nighbor

text:
Hän pelasi 348 NHL-ottelua vuosina 1917–1930. Tuona aikana hän teki 136 maalia ja antoi 60 maalisyöttöä. Pudotuspeleissä Nighbor sai aikaan 11 maalia ja 12 maalisyöttöä 36 ottelussa.
Parhaalla NHL-kaudellaan hän merkkautti tililleen 26 maalia ja 15 maaliin johtanutta syöttöä ottelumäärän jäädessä vain 23:een. Pudotuspeleissä Nighbor teki vielä kuusi maalia viidessä ottelussa ja johti Senatorsin joukkueen sen ensimmäiseen NHL-mestaruuteen.


title: Frank Nighbor

text: Hänen kuolinsyynsä oli syöpä.


title: Tim Flowers

text: Timothy "Tim" David Flowers (s. 3. helmikuuta 1967 Kenilworth, Englanti) on englantilainen entinen jalkapallomaalivahti.


title: Tim Flowers

text: Flowers aloitti uransa Wolverhampton Wanderersissa vuonna 1984. Myöhemmin urallaan hän edusti Southamptonia, Swindon Townia, Blackburn Roversia, Leicester Citya, Stockport Countya, Coventry Citya ja Manchester Citya, jossa lopetti pelaajauransa vuonna 2002. Yhteensä Flowers pelasi 520-liigaottelua.


title: Tim Flowers

text: Flowersin siirrytyä Southamptonista Blackburniin 2,4:llä miljoonalla punnalla vuonna 1993, oli hän kallein maalivahti Englannissa. Vuonna 1995 hän torjui Blackburnin liigamestaruuteen.


title: Tim Flowers

text: Flowers pelasi vuosien 1994 ja 1998 välillä 11 maaottelua Englannin maajoukkueessa. Hän edusti Englantia vuoden 1996 EM-kisoissa ja 1998 MM-kisoissa.


title: Tim Flowers

text: Tim Flowers on toiminut Manchester Cityn maalivahtivalmentajana, mutta 19. helmikuuta 2007 lähtien hän on ollut Coventryssa Iain Dowien apulaismanagerina.


title: Miran Tepeš

text: Miran Tepeš (s. 25. huhtikuuta 1961 Ljubljanassa) on slovenialainen entinen mäkihyppääjä, joka urheilu-uransa aikana edusti Jugoslaviaa, jonka osa Slovenia tuolloin oli. Tepešin ainoa arvokisamitali tuli 1988 Calgaryn talviolympialaisista, missä hän saavutti joukkuemäen hopeaa Jugoslavian joukkueessa. Samoissa kisoissa hän oli normaalimäessä neljäs. Maailmancupissa Tepeš ei koskaan saavuttanut osakilpailuvoittoa, mutta oli kaikkiaan seitsemän kertaa toisella sijalla. Kokonaiskilpailussa hän oli parhaimmillaan neljäs kaudella 1986/87. Hän lopetti uransa vuonna 1992.


title: Miran Tepeš

text: Nykyisin Tepeš toimii FIS:n mäkihypyn kilpailunjohtajan Walter Hoferin assistenttina, jonka toimenkuvaan kuuluu muun muassa lähtövalojen valvominen arvokilpailuissa ja maailmancupin osakilpailuissa.


title: Miran Tepeš

text: Hänen poikansa Jurij on lupaava nuori mäkihyppääjä. Myös hänen tyttärensä Anja on arvokisatason mäkihyppääjä.


title: Ocean’s Heart

text: Ocean’s Heart on Dreamtalen toinen studioalbumi, joka julkaistiin 15. syyskuuta 2003.


title: Ius soli

text: Ius soli (myös jus soli, lat. ’maaperän oikeus’) on oikeus maan kansalaisuuteen niille, jotka syntyvät maassa. Sen vastakohtana usein pidetään "ius sanguinisia" (latinaa "veren oikeus"). "Ius solissa" kansalaisuuden saavat automaattisesti kaikki maassa syntyneet ihmiset vanhempien kansalaisuudesta riippumatta, kun taas "ius sanguinisissa" kansalaisuuden saa automaattisesti vain, jos jompikumpi vanhemmista on maan kansalainen.


title: Ius soli

text: "Ius soli" on pääperiaatteena muun muassa Argentiinassa, Brasiliassa, Kanadassa, Jamaikassa, Meksikossa, Pakistanissa, Uruguayssa ja Yhdysvalloissa. Yleensäkin Ius soli on erittäin yleinen käytäntö Amerikan kaksoismantereella, kun muualla päin maailmaa se on harvinaisempi. "Ius solia" on aikaisemmin noudatettu puhtaasti myös muun muassa Yhdistyneessä kuningaskunnassa, Australiassa, Irlannissa, Uudessa-Seelannissa ja Ranskassa, mutta nykyään nämä maat vaativat sen, että edes toisella vanhemmista on pysyvä oleskelulupa maassa. Nykyään myös Saksassa on tällainen laki, mutta Saksa toteutti aikaisemmin pääperiaatteenaan "ius sanguinisia", joten nykyisin Saksan voidaan sanoa lähentyneen kansalaisuusperiaatteissaan "ius solia". Intia ja Malta ovat taas maita jotka aikaisemmin käyttivät kansalaisuusperiaatteenaan "ius solia", mutta ovat myöhemmin siirtyneet käyttämään "ius sanguinisia".


title: Ius soli

text: "Ius soli" johtaa kuitenkin usein käytännön ongelmiin. Esimerkiksi Yhdysvalloissa kaikki laittomien siirtolaisten Yhdysvalloissa syntyneet lapset saavat maan kansalaisuuden. Tämä ongelmallisista muun muassa karkotustapauksissa. Laki mahdollistaa myös niin kutsutun "kansalaisuusshoppailun", jossa köyhien maiden asukkaat pyrkivät saamaan varakkaan maan kansalaisuuden lapselleen synnyttämällä lapsensa siellä. Tämä on yksi syy minkä takia monet teollisuusmaat ovatkin muuttaneet kansalaisuuslakejaan. Kuitenkin esimerkiksi Yhdysvalloissa on hyvin epätodennäköistä että lakia voidaan muuttaa, koska sen periaatteet on kirjattu Yhdysvaltain perustuslakiin. Lukuisissa maissa, jotka käyttivät ennen "ius solia" kansalaisuusperiaatteenaan, on lakia muokattu ulkomaalaisten vanhempien osalta. Näissä maissa vaaditaan nykyisin, että kansalaisuuden saamiseksi edes jommallakummalla vanhemmalla kuuluu olla pysyvä oleskelulupa tai vanhempien maassaoloajalle on asetettu raja. Maan perässä on päivämäärä, milloin lainmuutos on astunut voimaan.


title: Ius soli

text: Nämä maat ovat aikaisemmin käyttäneet kansalaisuusperiaatteenaan "ius solia", mutta vaativat nykyisin että edes toisella vanhemmista on maan kansalaisuus. Maan perässä on päivämäärä milloin lainmuutos on astunut voimaan.


title: Minoksidiili

text: Minoksidiili on vasodilaattori eli verisuonia laajentava lääke, joka alun perin oli suun kautta otettava tabletti (tuotenimellä Loniten) korkean verenpaineen hoitoon. Sillä kuitenkin havaittiin olevan mielenkiintoinen sivuvaikutus, joka stimuloi hiustenkasvua ja hidastaa hiustenlähtöä. Tämän johdosta Upjohn Corporation tuotti 1980-luvulla topikaalisen (päähän imeytettävän) liuoksen, joka sisälsi minoksidiiliä hiustenlähdön hoitoa varten. Tuohon aikaan tuote kulki nimellä Rogaine ainoastaan Yhdysvalloissa, muualla maailmassa sitä markkinoitiin nimellä Regaine. Minoksidiililiuosta on saatavana kahtena eri pitoisuutena: 2% konsentraationa ja 5% konsentraationa. Näistä ensin mainittu on suunnattu naisille ja jälkimmäinen miehille, mutta tuotteita voi käyttää vapaasti sukupuolesta riippumatta. Minoksidiilin tarkkaa vaikutustapaa hiustenlähdön ehkäisemisessä ei tunneta.


title: Minoksidiili

text: Minoksidiili on kalium-kanavan agonisti. Se sisältää typpioksidin (NO) kemiallisen rakenteen, verisuonten dilaattorin (laajentajan), ja voi toimia typpioksidiagonistina. Tämä voi olla selitys minoksidiilin kykyyn stimuloida hiustenkasvua. Koska minoksidiili on typpioksidimainen yhdiste, sen on oletettu toimivan guanylaattisyklaasin, eli vasodilaatioon osallistuvan entsyymin aktivoijana. Tähän päivään mennessä ei ole kuitenkaan havainnoitu cGMP:n tai PKG:n aktivoitumista.


title: Minoksidiili

text: Hiustenlähtöön suunnattuna lääkkeenä yleisin sivuvaikutus on kutiava päänahka.


title: Minoksidiili

text: On todettu tapauksia, joissa henkilö voi olla yliherkkä (allerginen) minoksidiilille tai sidosaineena toimivalle propyleeniglykolille, jota käytetään minoksidiilin topikaalisissa koostumuksissa, kuten Rogainessa. Minoksidiili voi aiheuttaa suurissa annoksissa hypotensiota. On myös huomattu, että vaseliinin tai tretinoiinin samanaikainen käyttö minoksidiilin kanssa voi aiheuttaa liian suurta päänahan kautta tapahtuvaa imeytymistä, samoin kuin valmisteen käyttö auringonpolttamalla iholla.


title: Minoksidiili

text: Mikäli minoksidiilin käyttö hiustenlähtölääkkeenä lopetetaan pitkäksi ajaksi, sen mahdolliset positiiviset vaikutukset katoavat ja hiustenlähtö jatkuu kuten aiemmin.


title: Minoksidiili

text: Muita sivuvaikutuksia on:


title: Minoksidiili

text: Aknea lukuun ottamatta kaikki sivuvaikutukset ovat mahdollisia indikaattoreita lääkkeen liiallisesta käytöstä. Vaikka hiustenlähtöön käytettävää minoksidiilia saa reseptivapaasti, on suositeltavaa konsultoida näissä tapauksissa asiantuntevaa lääkäriä mahdollisten terveydellisten riskien välttämiseksi.


title: Minoksidiili

text: Lääkeaine voi kulkeutua äidistä lapseen rintaruokinnan kautta.


title: Minoksidiili

text: Topikaalista minoksidiilia myydään monilla eri tuotenimillä. Alkuperäisen valmistajan Rogainea myydään nykyään tällä nimellä maailmanlaajuisesti (nimestä Regaine on luovuttu). Lääkepatentin umpeuduttua maailmalla on monia eri minoksidiilin valmistajia. Näiden tuotteiden valmistusaineet ja konsentraatiot vaihtelevat, jotkin valmistajat tarjoavat jopa 30% konsentraatiota. Ei ole todisteita siitä, että suurempi konsentraatio vaikuttaisi tehokkaammin kuin alhaisempi. Alkuperäinen valmistaja kuitenkin julkisti uuden tuotteen, Rogaine Foam, jossa sidosaineena ei enää ole neste, vaan vaahto. Toistaiseksi tätä tuotetta ei ole myynnissä Suomessa.


title: Minoksidiili

text: Suomessa myytäviä topikaalisia tuotteita on tällä hetkellä kaksi: alkuperäinen Rogaine ja ruotsalainen rinnakkaisvalmiste Recrea. Rogainea myydään Suomessa sekä 2% että 5% konsentraatioina. Sama pätee myös Recreaan, tuotteiden nimet ovat Recrea ja Recrea Forte.


title: Minoksidiili

text: Minoksidiilia parodioitiin "Simpsoneiden" jaksossa nimeltä "Simpson ja Delilah", jossa päähenkilö Homer Simpson käyttää tuotetta nimeltä 'Dimoxinil' kasvattaakseen hiuksia, ja saa täten nostetta sosiaalisessa elämässään.


title: Minoksidiili

text: Minoksidiiliin on viittaus myös elokuvassa "". Muistelukohtauksessa fiktiivinen hahmo nimeltä Nordberg nähdään suuressa afro-kampauksessa. Kun kerronta palaa nykypäivään, toinen hahmo kysyy häneltä: "Etkös ollutkin yksi ensimmäisiä minoksidiilin testaajia?"


title: Punakorvakilpikonna

text: Punakorvakilpikonna ("Trachemys scripta elegans") on lemmikkinä pidetty suokilpikonna.


title: Punakorvakilpikonna

text: Punakorvakilpikonnan kuori on sen kuoriutuessa noin kaksisenttinen, eläinkaupasta ostettaessa halkaisijaltaan yleensä noin viisi senttiä. Neljässä vuodessa se kasvaa 15-20 sentin mittaiseksi. Aikuinen naaraskilpikonna on noin 25-30 cm pitkä, uros 15 cm. Sen pääväri on vihertävän ruskea keltaisin juovin ja sen korvanseutu on punainen.


title: Punakorvakilpikonna

text: Punakorvakilpikonna munii kerralla 2–20 munaa.


title: Punakorvakilpikonna

text: Punakorvakilpikonna viettää vuosittain horroskauden viileässä vedessä. Horroskausi ei kuitenkaan ole millään tavalla välttämätön. Sen uimishalu on huomioitava, ja siksi se tarvitsee 500-700 litran kokoisen akvaarion, jossa on kuiva alue, ja jossa kilpikonna voi kävellä ja kuivatella.


title: Punakorvakilpikonna

text: Punakorvakilpikonna on alun perin kotoisin Yhdysvaltojen eteläosasta, missä niitä esiintyy virtaamattomissa, pehmeäpohjaisissa vesissä. Karanneet lemmikit ovat villiintyneet vieraslajiksi monin paikoin maailmassa. Punakorvakilpikonna on luokiteltu maailmanlaajuisesti sadan haitallisimman vieraslajin joukkoon.


title: Punakorvakilpikonna

text: Punakorvakilpikonnaa pidetään lemmikkinä akvaariossa tai vesitäytteisessä terraariossa, mutta sen on päästävä välillä kuivalle maalle kävelemään harjoittaakseen lihaksiaan.


title: Punakorvakilpikonna

text:
Poikasina punakorvakilpikonnat ovat lähinnä lihansyöjiä, mutta kasvaessaan muuttuvat sekasyöjiksi.
Niiden ravintoon kuuluvat mm. tuore, perkaamaton kala, hyönteiset, kastemadot, kurkku, salaatti, vähärasvainen liha, ravut, katkaravut, osterit, kypsennetty kananmuna ja erilaiset kilpikonnan ruuat. On tärkeää, että ruoka on monipuolista, vähärasvaista ja sisältää tarpeeksi kalkkia ja A- ja D-vitamiineja. Aikuisina konnille on pidettävä joka viikko 2-3 päivän ruokatauko etteivät ne lihoisi ja elimet rasvoittuisi.


Uinnin pitkän radan Euroopan-mestaruuskilpailut järjestetään joka toinen vuosi loppukevään ja alkukesän aikoihin. Pitkän radan Euroopan-mestaruuskilpailut ovat yksi merkittävimpiä uintikilpailuja Euroopassa. Kilpailujen järjestäjänä toimii Euroopan Uimaliitto (LEN).


title: Red Kelly

text: Leonard Patrick "Red" Kelly CM (s. 9. heinäkuuta 1927 Port Dover, Ontario) on entinen kanadalainen NHL-jääkiekkoilija. Hän on myös valmentanut ja ollut Kanadan parlamentin jäsen.


title: Red Kelly

text: Hänen 1947–1967 kestäneen pelaajauransa seurat olivat Detroit Red Wings ja Toronto Maple Leafs. Kelly pelasi niin puolustajana kuin keskushyökkääjänäkin.


title: Red Kelly

text: 1 316 runkosarjan ottelussa hän teki 281 maalia ja jakoi 542 syöttöä (823 pistettä). 164 Play off -ottelussa Kelly teki 33 maalia ja keräsi 59 syöttöpistettä (92 pistettä).


title: Günther Mader

text: Günther Mader (s. 24. kesäkuuta 1964 Matrei am Brenner, Tiroli, Itävalta) on itävaltalainen uransa lopettanut alppihiihtäjä. Mader voitti pitkän uransa (1982–98) aikana yhteensä 14 maailmancuposakilpailua, suurpujottelucupin 1990 ja alppiyhdistetyn cupin 1996.


title: Günther Mader

text: Mader oli erittäin monipuolinen laskija ja kuuluu Marc Girardellin, Pirmin Zurbriggenin, Kjetil André Aamodtin ja Bode Millerin ohella joukkoon, jotka ovat voittaneet maailmancuposakilpailun pujottelussa, suurpujottelussa, supersuurpujottelussa, syöksylaskussa ja alppiyhdistetyssä.


title: Günther Mader

text: Mader ei voittanut koskaan maailmancupin kokonaiskilpailua, mutta sijoittui toiseksi kausina 1995 ja 1996 ja oli kolmas vuonna 1990. Maailmanmestaruuskilpailuissa Maderin paras sijoitus on pujottelun hopeamitali 1987 ja olympialaisissa pronssi syöksylaskussa 1992.


title: Scion

text: Scion oli Toyotan Yhdysvaltojen markkinoille luoma nuorille asiakkaille suunnattu automerkki. Merkki sulautettiin Toyotaan 2017. Scionin mallisto oli pidetty yksinkertaisena ja nuoria houkuttelevana niin ulkomuodon kuin varustelunkin puolesta. Toyota Motor Sales U.S.A, joka vastaa Toyotan autojen myynnistä Yhdysvalloissa oli esitellyt uudenlaisen hinnoittelukonseptin Scion-merkille. Se perustuu nettohintaperiaatteeseen. Kaikkien Scion-autojen hinnat olivat nettohintoja eli niistä ei tingitty. Myös Internet otettiin uudella tavalla mukaan merkin myyntiin. Koska kaikki hinnat olivat nettohintoja, asiakas voi tekemään Internetissä valmiin tilauksen ja täten nopeuttaa autokauppaa Scion-myyjällä.


title: Viittomakielen ohjaaja

text: Viittomakielen ohjaajat valmistuvat 120 opintoviikon laajuisesta viittomakielisen ohjauksen perustutkinnosta, joka on humanistisen ja kasvatusalan toisen asteen tutkinto. Opinnot koostuvat yhteisistä opinnoista (20 ov), ammatillisista opinnoista (90 ov) ja vapaasti valittavista opinnoista (10 ov). Tutkinto sisältää 20 opintoviikkoa viittomakieltä, työssäoppimisen osuus on myös 20 opintoviikkoa. Vuonna 2001 alkaneesta ammatillisesta koulutuksesta on valmistunut vajaa 100 viittomakielen ohjaajaa.


title: Viittomakielen ohjaaja

text: Erilaiset kommunikointitavat ovat viittomakielen ohjaajien erikoisosaamista. Asiakkaan tarpeen mukaan viittomakielen ohjaajat käyttävät kommunikoidessaan suomalaista viittomakieltä, viitottua puhetta, tukiviittomia, taktiilia viittomista, sormiaakkosviestintää, selkeää puhetta ja kirjoittamista sekä erilaisia puhetta tukevia ja korvaavia menetelmiä. Viittomakielen ohjaajat huomioivat työssään eri asiakasryhmien erityispiirteet ja toimivat työssään asiakasta ja hänen omatoimisuuttaan tukien sekä kunnioittaen asiakkaan itsemääräämisoikeutta ja yksilöllisyyttä.


title: Viittomakielen ohjaaja

text: Viittomakielen ohjaajan työtehtäviä ovat eri-ikäisten asiakkaiden ohjaaminen ja avustaminen elämän eri tilanteissa. Työ on kokonaisvaltaista asiakkaan tukemista, ohjaamista ja avustamista niin kommunikaatiossa, vuorovaikutuksessa kuin arkipäiväisissäkin asioissa. Erikoisosaamisensa vuoksi viittomakielen ohjaajat voivat toimia niin ohjaajina kuin avustajinakin sekä ryhmille että henkilökohtaisesti mm. dysfaattisten, sisäkorvaistutteen saaneiden, autististen, kehitysvammaisten, kuurojen, huonokuuloisten, kuuroutuneiden, kuurosokeiden, sokeiden ja heikkonäköisten parissa.


title: Viittomakielen ohjaaja

text: Viittomakielen ohjaajien työpaikkoja ovat päiväkodit, koulut, vanhusten palvelutalot, erilaiset hoitokodit ja toimintakeskukset. Ohjaajat voivat työllistyä myös koululaisten aamu- ja iltapäivätoimintaan sekä erilaisille leireille ja kursseille. Osa ohjaajista toimii freelancerluonteisesti esimerkiksi oppaina kuurosokeiden asiakkaiden harrastustoiminnassa, ostoksilla tai sosiaalisessa kanssakäymisessä.


title: Plug and Play

text: Plug and Play on lähinnä Windows-käyttöjärjestelmästä tuttu termi, jossa laite liitetään tietokoneeseen ja Windows itse asentaa vähimmäiskäyttöön tarvittavat ajurit. Esimerkiksi suurin osa massamuistia käyttävistä USB-tikuista ja MP3-soittimista ovat Plug and Play -tekniikkaa käyttäviä laitteita.


title: Plug and Play

text: Nykyaikainen Plug and Play tekniikka mahdollistaa perinteisen käynnistyksessä allokoidut I/O-osoitteet sekä estää ja ehkäisee ajureiden väliset konfliktit, mahdollistaen USB ja Firewire tyyppiset hotplug eli laitteiston lisäämisen koneeseen järjestelmän ollessa päällä.


title: Plug and Play

text: Plug and Play (PnP) ei ole sama asia kuin Plug And Play , joka on Intel ja Microsoft yritysten erityinen ISA teknologiaan perustuva lisäosa. Se on lisä IBM PC/Intel ISA rajapintaan joka mahdollistaa uusien laitteiden lisäämisen ilman että käyttäjän tarvitsee itse valita käyttämätön I/O väylä tai IRQ laitteen ajureille. Termiä PnP käytettiin ensi kertaa Microsoftin Windows 95 käyttöjärjestelmän yhteydessä. Samaa tekniikkaa oltiin käytetty eri nimillä jo muilla käyttöjärjestelmillä, kuten AmigaOS Autoconfig ja Mac OS NuBUS. "Plug and Play" tuli Windows 95:n suuren suosion myötä vakiintuneeksi termiksi.


title: Plug and Play

text: Tyypillisesti ei-PnP valmiudella olevat laitteet tulee määritellä koneen BIOS -asetuksissa. Jos käyttäjällä on käytössään myös PnP laitteita, mikä oli yleistä tekniikan tullessa käyttöön, johti tämä usein konflikteihin järjestelmässä. Siksi alkuaikoina teknologiaa kutsuttiin sen huonon toimintavarmuuden ja toimimattomuuden takia lempinimellä "Plug and Pray", yhdistä ja rukoile.


title: Plug and Play

text: PnP-yhteensopivan tietokoneen tarvitsee täyttää kolme eri vaatimusta:


title: 0G

text: 0G () on yleinen lyhenne ns. "nollannen sukupolven" matkapuhelinteknologioille. Tämän ajattelun mukaan nolla sukupolvea (0G) edustavat analogiset standardit kuten ARP.


title: 0G

text: Nollannen sukupolven matkapuhelinjärjestelmille oli luonteenomaista lähes radiopuhelimien tasolla oleva toiminta. Yhteydet katkesivat käyttäjän siirtyessä tukiaseman alueelta toiselle esimerkiksi autolla matkatessa. Myös tukiasemien kattavuus oli harvaa.


title: 0G

text: Varhainen kaupallinen radiopuhelinverkko avattiin Yhdysvalloissa Motorolan ja Bell-yhtiön yhteistyönä vuonna 1946. Euroopassa avattiin vastaavia verkkoja 1950-luvulta lähtien.


title: 0G

text: Ensimmäiset autoradiopuhelimet tulivat HPY:n verkkoon 1956. Alussa käyttäjät olivat pelkästään takseja ja samalla kanavalla oli 20 autoa, jotka kuulivat toisensa. Puheluja ei voitu yhdistää yleiseen puhelinverkkoon. Vuonna 1961 tuli käyttöön käsivälitteinen järjestelmä. Automaattinen HPY:n toimialueen peittävä laitteisto hankittiin Stornolta 1971.


title: 0G

text: Suomessa oli käytössä myös 1971 lähtien valtakunnan laajuinen Telen (PLH) ylläpitämä Autoradiopuhelin-järjestelmä (ARP). ARP toimi vuoteen 1974 asti puhekutsuilla, CCIR 5-ääni-selektiiviikutsujärjestelmä korvasi sen 1975. Ensimmäisiä päätelaitteita olivat kotimaiset AGA, Salora SRP-22, Televa 701 ja Nokian Presente SV1300. Duplex-ARP puhelinmallit vapaan puhekanavan hakuautomatiikalla tulivat 1970-luvun lopulla. Puhelut yhdistettiin käsivälitteisesti.


title: Aki Lahtinen

text: Aki Arimo Lahtinen (s. 31. lokakuuta 1958 Jyväskylä) on entinen suomalainen jalkapalloilija. Hän pelasi pääasiassa vasempana laitapuolustajana. Lahtinen oli ensimmäinen suomalaispelaaja, joka sai säännöllisesti peliaikaa Englannin pääsarjassa.


title: Aki Lahtinen

text: Lahtinen aloitti pelaajauransa Oulun Palloseurassa, jonka runkopelaajiin hän kuului seuran noustua mestaruussarjaan 1975. Menestyksekkäiden kotimaan sarjakausien jälkeen Lahtinen siirtyi Englannin pääsarjaan (tuolloin 1. divisioona) nousseeseen Notts Countyn joukkueeseen, jossa hän pelasi neljän vuoden ajan. Seuran pudottua 3. divisioonaan 1985 hän palasi takaisin kotimaahan Kemin Palloseuraan. Vuonna 1988 Lahtinen palasi kotikaupunkiinsa Ouluun ja sen silloiseen pääsarjaseuraan Oulun Työväen Palloilijoihin, joiden joukkueessa hän pelasi uransa viimeiset kaudet vuoteen 1990 saakka. Lahtinen toimi myös OTP:n valmentajana loppukaudella 1990, kun joukkueen valmentajana toiminut puolalainen Mirosław Sajewicz oli vapautettu tehtävästään.


title: Vilho Vartiainen

text: Vilho Bernhard Vartiainen (22. lokakuuta 1927 Sulkava – 22. lokakuuta 2018 Helsinki) oli suomalainen laulaja, tenori, ooppera-, operetti- ja iskelmälaulaja, jonka suurin hitti on ”Nuoruusmuistoja”.


title: Vilho Vartiainen

text: Vilho Vartiainen lauloi nuotilleen jo pikkupoikana, ja vanhemmat passittivat Vilhon Viipurin musiikkiopistoon, jossa hän sai klassisen musiikin koulutuksen. Vuonna 1949 Vartiainen muutti Helsinkiin, jossa hän teki aluksi satunnaisia laulukeikkoja päätyönsä ohella. Hänen ensimmäinen levytyksensä oli Kaarlo Valkaman jenkka ”En enää itke” vuodelta 1951. Vuoteen 1958 mennessä Vartiainen teki 22 levytystä Levytukku-yhtiön Triola-levymerkille, minkä jälkeen levytyksissä seurasi miltei kahden vuosikymmenen tauko.


title: Vilho Vartiainen

text: Hän lauloi Suomen kansallisoopperan kuorossa 27 vuoden ajan vuodesta 1954, laulaen myös solistirooleja (mm. Pohjalaisten Kriivari, Figaron häiden Don Basilio ja Hoffmannin kertomusten neljä karakteritenoriroolia). Vuonna 1978 Vartiainen teki todellisen läpimurtonsa vanhan tanssimusiikin saralla levyttäessään Lasse Pihlajamaan ikivihreän valssin ”Nuoruusmuistoja”. Osallistuessaan Lappeenrannan humppafestivaaleille hän tuli tutuksi laajan tanssiyleisön keskuudessa. ”Nuoruusmuistojen” menestyksen vanavedessä Vartiainen levytti kaikkiaan neljä vanhaa tanssimusiikkia sisältävää albumia vuoteen 1984 mennessä. Näinä vuosina hän teki tiivistä yhteistyötä Rauno Lehtisen kanssa, johon hän oli tutustunut 1960-luvun lopulla.


title: Vilho Vartiainen

text: Vartiaisen laajaa ohjelmistoa konserttimusiikista viihteeseen on kuultu monissa radio- ja televisio-ohjelmissa Suomessa ja Virossa. Vilho Vartiainen myös sävelsi ja sanoitti useita yksinlauluja (mm. Yö haaveita on, Lauluni Sinulle ja Suomenimaa). Vartiainen jatkoi esiintyvän taiteilijan uraansa 2000-luvulle saakka.


title: Pirkko Työläjärvi

text: Pirkko Annikki Työläjärvi (o.s. "Salo", myöh. "Humberg", s. 8. syyskuuta 1938 Jämsä) on suomalainen kauppatieteiden maisteri ja sosiaalidemokraattinen poliitikko. Hän on ollut pitkäaikainen kansanedustaja, eduskunnan varapuhemies, moninkertainen ministeri sekä Turun ja Porin läänin maaherra vuosina 1985–1997.


title: Pirkko Työläjärvi

text: Pirkko Salo syntyi tavalliseen työläisperheeseen, jossa isä oli kivityömies Toivo Salo ja äiti alistaja Sylvi Humberg. Vuodesta 1962 lähtien hän on ollut avioliitossa hallintojohtaja ja kanslianeuvos Markku Työläjärven kanssa.


title: Pirkko Työläjärvi

text: Pirkko Työläjärvi kirjoitti ylioppilaaksi vuonna 1957 "Svenska privata läroverket för flickor" -koulusta. Hän valmistui merkonomiksi vuonna 1960 Tampereen kauppaoppilaitoksesta ja diplomiekonomiksi 1969 sekä kauppatieteiden kandidaatiksi ja maisteriksi vuonna 1972 Handelshögskolan vid Åbo Akademista.


title: Pirkko Työläjärvi

text: Pirkko Työläjärvi oli Kekkosen loppukaudella hyvin usein valtioneuvoston jäsenenä. Hän oli usein ensimmäinen naisministeri ministeriönsä johdossa. Vuonna 1978 Kekkonen tarjosi Työläjärvelle jopa hallituksen muodostajan ja pääministerin tehtävää, mutta tämä kieltäytyi.


title: Pirkko Työläjärvi

text: Työläjärvi valittiin kansanedustajaksi Turun läänin pohjoisesta vaalipiiristä vuosina 1972–1985, jonka jälkeen hän siirtyi Turun ja Porin läänin maaherraksi 1985. Hän kuului koko kansanedustaja-aikansa sosialidemokraattiseen eduskuntaryhmään.


title: Pirkko Työläjärvi

text: Kansanedustajana toimiessaan Työläjärvi oli vuosina 1983–1985 eduskunnan ensimmäisenä varapuhemiehenä. Lisäksi hän oli suuren valiokunnan, lakivaliokunnan, talousvaliokunnan ja valtiovarainvaliokunnan jäsen sekä ulkoasianvaliokunnan puheenjohtaja. Lisäksi hän toimi Yleisradion hallintoneuvoston puheenjohtajana sekä eduskunnan palkkavaltuuskunnan, pankkivaltuusmiesten sekä eduskunnan tilintarkastajien jäsenenä.


title: Pirkko Työläjärvi

text: Pirkko Työläjärvi on tehnyt monipuolisen uran ennen kansanedustajaksi valintaansa. Lisäksi hän toimi lukuisten yritysten ja järjestöjen hallituksissa niin kotimassa kuin kansainvälisestikin. Tällaisia tehtäviä ovat olleet:


title: The Donnas

text: The Donnas on yhdysvaltalainen vuonna 1993 perustettu rockyhtye.


title: The Donnas

text: Ennen The Donnas -nimen käyttöä yhtye ehti julkaista 7-tuumaisen levyn nimellä Ragady Anne sekä "Steal Yer Lunch Money" -albumin nimellä The Electrocutes.


title: The Donnas

text: The Donnasin jäsenet ovat syntyneet vuonna 1979 ja he ovat kotoisin Kaliforniasta, San Franciscon Bay Arealta. He käyttivät aiemmin taiteilijanimiä Donna A (Anderson), Donna C (Castellano), Donna F (Ford) ja Donna R (Robertson). Yhtye luopui taiteilijanimien käytöstä "Gold Medal" -albumin julkaisun yhteydessä.


title: The Donnas

text: The Donnasin ensimmäinen albumi julkaistiin 27. tammikuuta 1998. Albumin nimi on "American Teenage Rock 'n' Roll Machine" ja siltä ei julkaistu yhtään singleä. The Donnasin toinen albumi "The Donnas" julkaistiin vain puoli vuotta ensimmäisen jälkeen, 28. heinäkuuta 1998.


title: The Donnas

text: Kolmas albumi "Get Skintight" julkaistiin 8. kesäkuuta 1999 ja neljäs albumi "The Donnas Turn 21" julkaistiin 23. tammikuuta 2001. Sen ainoa singlejulkaisu oli "40 Boys in 40 Nights". Viides studioalbumi "Spend the Night" julkaistiin 22. lokakuuta 2002. Ensimmäinen tältä albumilta julkaistu single oli Suomessakin ahkeraan radiosoittoon päätynyt "Take it Off", toinen single oli "Who Invited You" ja kolmas "Too Bad About Your Girl".


title: The Donnas

text: Kuudes studioalbumi "Gold Medal" julkaistiin 26. lokakuuta 2004. Albumin ensimmäinen single oli "Fall Behind Me". Kappale pääsi Billboard 200 -listalla sijalle 34. Toinen singlejulkaisu albumilta oli "I Don't Want to Know (If You Don't Want Me)".


title: The Donnas

text: The Donnas julkaisi virallisen bootleg-dvd:n "Donnas Desert Moon" vuoden 2007 alussa. DVD sisältää vuonna 2005 Kaliforniassa kuvatun fan club -konsertin.


title: The Donnas

text: Vuonna 2007 ilmestynyt albumi "Bitchin"' julkaistiin omakustanteena.Yhtye on vieraillut Suomessa kaksi kertaa.


title: Nelivarvaskilpikonna

text: Nelivarvaskilpikonna ("Testudo horsfeldii" syn. "Agrionemys horsfieldii") kuuluu yleisimpiin Suomessa lemmikkinä pidettäviin kilpikonnalajeihin. Tämän kilpikonnalajin alkuperäinen tieteellinen nimi on "Testudo horsfieldii", mutta joidenkin tutkijoiden mielestä se täytyisi siirtää omaan "Agrionemys"-sukuunsa, sillä sen tunnusmerkit (mm. liikkumaton vatsakilpi, etu- ja takakynsien muoto)poikkeavat niin huomattavasti kaikista elävistä tai fossiilisista maakilpikonnista.


title: Nelivarvaskilpikonna

text: Luonnossa nelivarvaskilpikonnia tavataan Afganistanin, Kazakstanin, Turkmenistanin, Iranin, Länsi-Kiinan sekä Kaspianmereltä itään jäävän entisen Neuvostoliiton alueella. Nelivarvaskilpikonnat asustavat luonnossa vuoristoissa, 800–2 300 metrin korkeudessa sijaitsevilla aavikoilla ja aroilla. Yleisimmin konnia tavataan lähteiden ja vuoristopurojen varsilta. Nelivarvaskonnat suosivat kuivaa maaperää (savea ja hiekkaa), johon ne saattavat kaivaa jopa 2 metrin pituisen käytävän minne suojautua päivän kuumuutta. Se elää yli 150 vuotta.


title: Nelivarvaskilpikonna

text: Sekä kreikankilpikonna että nelivarvaskilpikonna asuvat alueilla, joilla on sodittu – ja soditaan – paljon. Näiden kilpikonnien tärkeitä elinalueita on tuhoutunut sotien seurauksena, ja itse kilpikonnapopulaatiot ovat kärsineet. Salakuljetus on myös vakava ongelma. Kilpikonnat saatetaan sulloa ahtaisiin laatikoihin, joissa osa ehtii murskaantua kuoliaiksi ennen perille pääsyä. Nykyään kilpikonnien vientiin maasta toiseen vaaditaankin CITES-todistus, joka osoittaa, että eläin on laillisesti maassa. Nykyisin myös kotimaisia, vankeudessa kasvatettuja yksilöitä on saatavilla lemmikiksi.


title: Nelivarvaskilpikonna

text: Nelivarvaskilpikonnat vaativat mahdollisuuden talvehtimiseen. Vankeudessa ne vaativat monipuolisen kasvisruokavalion joka koostuu enimmäkseen lehtevistä kasveista ja sisältää vain vähän proteiinia ja rasvaa. Vitamiini- ja kalsiumlisä ruokaan sekä UVB-valo ja lämmittelypaikka ovat välttämättömiä. Liian korkea ilmankosteus, veto tai väärä ruokavalio sairastuttavat eläimen helposti. Ne vaativat runsaasti tilaa liikkumiseen ja suljettu terraario ei ole niille soveltuva asumus liian huonon ilmanvaihdon vuoksi.


title: Markus Paija

text: Markus Paija (s. 6. toukokuuta 1974 Helsinki) on suomalainen jalkapallovalmentaja ja entinen jalkapalloilija. Hän oli pelipaikaltaan keskuspuolustaja.


title: Markus Paija

text: Paija debytoi Veikkausliigassa kaudella 1994 Turun Palloseuran riveissä. Kaudeksi 2000 hän siirtyi Jokereihin, minkä jälkeen joukkueet vaihtuivat tiuhaan: FC Lahti (2001), FC Hämeenlinna (2002), Norjan 2. divisioonan Nybergsund IL (2003–2004), Rovaniemen Palloseura (2005) ja Vaasan Palloseura (2006–2007). Kaudeksi 2008 Paija siirtyi Ykkösen JJK:hon, jota hän oli nostamassa Veikkausliigaan kauden päätteeksi. Hän edusti joukkuetta myös sen ensimmäisellä liigakaudella 2009, mutta puratti sopimuksensa kesken kauden perhesyiden vuoksi.


title: Markus Paija

text: Paija on pelannut kaikkiaan 233 Veikkausliiga-ottelussa ja tehnyt niissä 11 maalia. Hän saavutti SM-hopeaa Jokereissa kaudella 2000 ja SM-pronssia TPS:ssä kaudella 1996. Hän toimi kaudella 2010 Åbo IFK:n pelaajavalmentajana Simo Valakarin kanssa. Kausina 2011–2012 hän toimi FC Bodan päävalmentajana sekä pelaajana Kolmosessa.


title: Niverävaahtera

text: Niverävaahtera ("Acer campestre") on vaahterapuu, joka kasvaa Keski-Euroopassa kalkkipitoisilla seuduilla lehtimetsissä. Se kasvaa pohjoisimmillaan luonnonvaraisena Euroopassa Etelä-Tanskassa. Se on melko vähälukuinen puulaji, ja kasvaa pensaana tai pienenä puuna. Nuoret oksat ja lehtiruodit ovat maitiaisnesteelliset. 4–7 cm, aluksi hienokarvaiset, sittemmin kaljuuntuvat. Myös oksat ovat hienokarvaiset. Lehdet muistuttavat paljon metsävaahteran lehtiä, mutta ovat syvälovisemmat, tylppähampaisemmat. Se kukkii toukokuussa. Sen kukinto on pysty, huiskilomainen ja melko vaatimaton, kellertävän vihreän värinen.


title: Niverävaahtera

text: Suomessa niverävaahteraa voi kasvattaa Etelä-Suomessa puisto- ja pihapuuna tai -pensaana.


title: Arolan junaturma

text: Arolan junaturma tapahtui 26. marraskuuta 1986 Kuhmon Härmänkylässä rataosalla Kontiomäki–Vartius Arolan rautatieaseman länsipuolella noin 40 kilometriä itään Paltamon Kontiomäeltä. Onnettomuus tapahtui, kun Kontiomäeltä Vartiukseen matkalla ollut tyhjä tavarajuna ajoi ratapengersortumaan ja suistui alas korkealta ratapenkereeltä. Junan miehistönä oli veturinkuljettaja sekä koneapulainen, jotka loukkaantuivat.


title: Arolan junaturma

text: Junassa oli kaksi Dv12-sarjan dieselveturia sekä tyhjiä puutavaravaunuja. Junan veturit, Dv12 nrot 2508 ja 2617, putosivat alas sortuneelta penkereeltä ja vaurioituivat pahoin. Vetureiden päälle kasaantui useita tyhjiä tavaravaunuja. Veturinkuljettaja hautautui osittain ratapenkereestä hyttiin vyöryneeseen hiekkaan, ja koneapulainen joutui kaivamaan hänet esiin.


title: Arolan junaturma

text: Turmassa raiteilta suistuneiden vetureiden romuttamista paikan päällä suunniteltiin, mutta talven tultua turmapaikalle rakennettiin tiepohja nostureita varten ja veturit nostettiin takaisin kiskoille. Molemmat veturit ovat yhä liikenteessä.


title: Randy Crawford

text: Randy Crawford (syntymänimeltään Veronica Crawford, s. 18. helmikuuta 1952 Macon, Georgia) on yhdysvaltalainen jazz- ja R&B-laulaja. Hän sai vuonna 1982 BRIT Awardsissa palkinnon parhaana brittiläisenä naissolistina.


title: Randy Crawford

text: Randy Crawford tuli ensi kerran suuremman yleisön tietoisuuteen esiintyessään jazzlegenda George Bensonin ja Cannonball Adderleyn kanssa 1970-luvulla. Myöhemmin hän on laulanut myös Bootsy Collinsin, Johnny Bristolin, Quincy Jonesin ja Al Jarreaun kanssa. Kansainvälisen läpimurtonsa Crawford teki laulaessaan soolon Crusaders-yhtyeen hitissä "Street Life" (1979). Kappale oli suosittu myös discoissa ja on yksi discon kultakauden avainkappaleista. Se oli mukana myös elokuvissa "Sharky’s Machine" ja "Jackie Brown".


title: Randy Crawford

text: 1980-luvulla Randy Crawford keskittyi soolouraansa. Vuosikymmenen albumeilta tunnetuimmiksi hiteiksi nousivat "One Day I'll Fly Away" (1980) ja "You Might Need Somebody" (1981). Vuonna 1986 Crawford palasi hittilistoille sielukkaalla balladilla "Almaz" (1986), jonka Katri Helena on levyttänyt suomeksi. 1990-luvulla Crawford julkaisi muutamia soololevyjä, jotka eivät ole mainittavammin menestyneet.


title: Randy Crawford

text: 2000-luvulla Randy Crawford on esiintynyt Crusaders-yhtyeen perustajan Joe Samplen jazztrion kanssa. Pianoa soittavan Samplen lisäksi triossa soittavat Samplen poika Nick (akustinen basso) ja Steve Gadd (rummut). Crawford on levyttänyt trion kanssa kaksi levyä, "Feeling Good" ja "No Regrets", joilla he tulkitsevat omien kappaleiden lisäksi muutamia jazzin ikivihreitä kappaleita, Crawfordin ja Crusadersin aiempia kappaleita sekä jopa Edith Piafia. "No Regretsin" nimibiisi on tulkinta Piafin legendaarisesta chanson-bravuurista ”Non, je ne regrette rien”.


title: Randy Crawford

text: Crawford esiintyi Helsingissä 3. marraskuuta 2008 Finlandia-talossa Joe Sample Trion säestämänä. Aiemmin hän on esiintynyt Suomessa vuonna 1987.


title: MZD2 (tytärammus)

text: MZD2, joka tunnetaan myös "Type-80":nä on kiinalainen Norincon valmistama tytärammus (rypälepommi), jota voidaan kuljettaa 122 mm:n kuorma-ammuksilla (rypälepommeilla) kohteeseensa. Varmaa tietoa kaikista käyttäjämaista tai varastojen suuruudesta ei ole, mutta MZD2:ia ammuttiin Pohjois-Israeliin kesällä Israelin ja Hizbollahin keskenään käymien 34 päivää kestäneiden sotatoimien aikana. MZD2:ia käytti Hizbollah.


title: Leena Vanamo

text: Leena Vanamo (s. 17. maaliskuuta 1964 Helsinki) on suomalainen iskelmälaulaja, joka lauloi jo kahdeksanvuotiaana Radion lapsikuorossa. Hän keikkaili ahkerasti ja oli mukana Marion Rung show’ssa. Yhdessä Frederikin kanssa Vanamo levytti italoiskelmän ”Haluan vain sun”, joka nähtiin televisio-ohjelmassa "Hittimittari" vuonna 1984. Samana vuonna julkaistiin Vanamon uran ainoa pitkäsoitto, nuorekasta diskoiskelmää sisältänyt "Sua kaipaan". Levyn hitiksi tarkoitetun kappaleen ”Viet itsekontrollin” (Laura Braniganin ”Self Control”) levytti kuitenkin myös Meiju Suvas, jonka versiosta tuli suositumpi. Vanamo nähtiin myös Kevään Sävel -kilpailussa kappaleilla ”On kaikki juuri tässä” (1985) ja ”Viini viimeinen” (1986). Yksi Vanamon uran suurimmista hetkistä oli yhteisesiintyminen Ritari Ässän näyttelijän David Hasselhoffin kanssa.


title: M42 (tytärammus)

text: M42 on yhdysvaltalainen tytärammus (tytärpommi), joka toimitetaan kohteeseensa käyttämällä kuorma-ammusta (rypälepommia). M42:ssa ei vanhahkona mallina ole itsetuhojärjestelmää kuoressa, mutta Israel Military Industries voi toimittaa uuden itsetuhomekanismin sisältävän kuoren vanhoihin varastoituihin M42:iin, jolloin niitä voi käyttää ajan vaatimusten mukaisesti kuorma-ammuksissa (rypälepommeissa).


title: Gerhard Grimmer

text: Gerhard Grimmer (s. 6. huhtikuuta 1943 Katharinaberg, Saksan demokraattinen tasavalta) on itäsaksalainen maastohiihdon maailmanmestari, joka oli parhaimmillaan 1970-luvun alussa.


title: Gerhard Grimmer

text: Grimmer syntyi sodan aikaan nykyisen Tshekin tasavallan alueella Hora Svaté Kateřinyssä, joka oli silloiselta saksankieliseltään nimeltään Katharinaberg. Hän kuului siis sudeettisaksalaisiin. Grimmer kävi koulunsa sodanjälkeisessä Itä-Saksassa Seligenthalin kaupungissa.


title: Gerhard Grimmer

text: Grimmer siirtyi vuonna 1961 Oberhofiin Horst Wagnerin hiihtovalmennukseen. Hän voitti maansa nuorten hiihtomestaruuden vuonna 1963 ja teki ensiesiintymisensä aikuisten kansainvälisissä arvokilpailuissa Oslon MM-kilpailuissa 1966 sijoittumalla 50 kilometrillä yhdeksänneksi. Lopullisesti hän nousi hiihtomaailman huipulle Vysoké Tatryn MM-kilpailuissa 1970 saavuttamalla hopeaa 30 kilometrillä ja viestissä sekä pronssia 50 kilometrillä ja sijoittumalla 15:nneksi 15 kilometrillä. Falunin MM-kilpailuissa 1974 hän voitti maailmanmestaruuden 50 kilometrillä ja viestissä sekä saavutti hopeaa 15 kilometrillä, jossa hän hävisi Norjan Magne Myrmolle vain 0,9 sekuntia kaaduttuaan matkalla. Lisäksi hän sijoittui 30 kilometrillä kuudenneksi.


title: Gerhard Grimmer

text: Grimmer osallistui talviolympialaisiin kolme kertaa eli vuosina 1968-1976. Vuoden 1968 Grenoblen kisoissa 15 kilometrillä hän oli 29., 30 kilometrillä 15. ja hiihti seitsemänneksi tulleessa Itä-Saksan viestijoukkueessa. Sapporon olympialaisissa 1972 hän pystyi sairastumisen vuoksi hiihtämään vain viestin, jossa Itä-Saksa sijoittui kuudenneksi. Innsbruckin vuoden 1976 talviolympialaisissa Grimmer saavutti parhaan henkilökohtaisen sijoituksen, kun hän oli 50 kilometrillä viides. Hän sijoittui 30 kilometrillä 15:ksi, viestin Itä-Saksan joukkue joutui keskeyttämään.


title: Gerhard Grimmer

text: Grimmer voitti Holmenkollenin kisojen 50 kilometriä vuosina 1970 ja 1971. Hän sijoittui 85 kilometrin pituisessa Vaasahiihdossa toiseksi vuonna 1970. Grimmer vastaanotti Holmenkollen-mitalin vuonna 1975. Itä-Saksan hiihtomestaruuksia Grimmer voitti kaikkiaan 20 vuosina 1965-1975; niistä 16 henkilökohtaisia ja neljä tuli ASK Vorwärts Oberhofin viestijoukkueen jäsenenä.


title: Gerhard Grimmer

text: Urheilu-uransa jälkeen Grimmer opiskeli sotilaspoliittisessa korkeakoulussa vuosina 1977-1980. Hän oli liittynyt jo vuonna 1966 maata johtaneen Saksan sosialistinen yhtenäisyyspuolueen (SED) jäseneksi. Sen jälkeen hän toimi ASK Vorwärts Oberhofin johtotehtävissä ja erosi everstin arvoisena Saksan jälleenyhdistymisen aikoihin. Tällöin hän toimi vuoden 1985 Seelfedin MM-hiihtojen teknisenä delegaattina. Yhdistyneessä Saksassa hän toimi vuosina 1990-1995 itäisen Saksan osavaltion Thüringenin hiihtoliiton puheenjohtajana. Vuosina 1991-2003 Grimmer toimi Thüringenin osavaltiossa laajemminkin osavaltion urheilutoiminnan aktivoijana. Asuinpaikkana hänellä on nuoruuden kotiseutu Seligenthal.


title: M46 (tytärammus)

text: M46 on yhdysvaltalainen tytärammus (tytärpommi), joka toimitetaan kohteeseensa käyttämällä kuorma-ammusta (rypälepommia). M42:ssa ei vanhahkona mallina ole itsetuhojärjestelmää kuoressa, mutta Israel Military Industries voi toimittaa uuden itsetuhomekanismin sisältävän kuoren vanhoihin varastoituihin M46:iin, jolloin niitä voi käyttää ajan vaatimusten mukaisesti kuorma-ammuksissa (rypälepommeissa).


title: Japaninhappomarja

text: Japaninhappomarja ("Berberis thunbergii") on happomarjakasveihin kuuluva, Japanista kotoisin oleva pensas. Lajia käytetään puutarhoissa aitakasvina tai vapaasti kasvaviin istutuksiin.


title: Japaninhappomarja

text: Japaninhappomarja on piikikäs, pysty ja kasvaa 0,5–1 metriä korkeaksi. Edellisen kesän kasvaimen kuori on punaruskea, kuluvan kesän kasvainranka on kalju. Lehdet ovat oksissa kierteisesti. Lehtilapa on 1–3 cm pitkä, vastapuikea, suippotyvinen ja ehytlaitainen. Haaroissa sijaitsevat oralehdet ovat yksipiikkisiä. Kukinto on 2–4-kukkainen sarjamainen terttu, tai kukat ovat yksittäin. Keltaiset kukat ovat kaksineuvoisia. Kehälehtiä on yhdeksän kappaletta, joista sisimmät kuusi ovat terälehtimäisiä. Mesilehtiä ja heteitä on tavallisesti kuusi kappaletta, emejä yksi. Japaninhappomarja kukkii Suomessa kesä-heinäkuussa. Kukinnan jälkeen kypsyvät punaiset ja pitkulaiset, kaksisiemeniset marjat. Kasvin raa’at marjat ovat myrkyllisiä, mutta kypsinä ne ovat syötäviä.


title: Japaninhappomarja

text: Japaninhappomarja kasvaa alkuperäisenä luonnonkasvina Japanin etelä- ja keskiosissa. Suomessa japaninhappomarjaa kasvaa paikoitellen luonnonvaraisena Ahvenanmaalla, Varsinais-Suomessa, Uudellamaalla, Hämeessä ja Etelä-Karjalassa.


title: Japaninhappomarja

text: Alkuperäisellä levinneisyyssalueella Japanissa japaninhappomarja kasvaa laidunniityillä ja erilaisissa pensaikoissa. Suomen luonnossa sitä esiintyy viljelykarkulaisena.


title: Japaninhappomarja

text: Japaninhappomarjaa käytetään puistoissa ja puutarhoissa vapaasti kasvavana koristepensaana tai aitakasvina. Suomessa se menestyy Ilmatieteen laitoksen määrittämillä kasvuvyöhykkeillä I-V, mutta vaurioituu helposti pahoin poikkeuksellisen kylminä pakkastalvina.


title: Japaninhappomarja

text: Kasvista on jalostettu useita viljelylajikkeita, joista Suomessa tavataan muun muassa lajikkeita 'Atropurpurea' eli purppurahappomarja, 'Atropurpurea Nana', 'Aurea', 'Erecta' ja 'Red Chief'. Lajikkeet eroavat toisistaan koon ja lehtilavan värin puolesta, joka vaihtelee punertavasta kellertävään.


title: Falko Götz

text: Falko Götz (s. 26. maaliskuuta 1962) on saksalainen jalkapallovalmentaja ja entinen pelaaja.


title: Falko Götz

text: Götz aloitti peliuransa itäberliiniläisessä FC Vorwärtsissä, josta siirtyi BFC Dynamoon pelaten siellä vuoteen 1983 saakka. Hän jatkoi uraansa Bayer 04 Leverkusenissa, jonka riveissä juhli UEFA Cupin voittoa 1988. Hän siirtyi samaisen kauden päätteeksi 1. FC Kölniin, jonka paidassa oli lähellä Saksan mestaruutta kahteen otteeseen, mutta joukkue jäi toiseksi sekä kausilla 1988–89 että 1989–90.


title: Falko Götz

text: Götz jätti Saksan kentät 1992 ja jatkoi uraansa Turkissa Galatasarayn riveissä. Götzin edustama Galatasaray juhli Turkin mestaruutta kahdesti peräkkäin ennen Götzin paluuta Saksaan. Hän pelasi 1. FC Saarbrückenin riveissä kauden 1994–95 ja siirtyi sitten Hertha BSC Berliniin. Götz lopetti peliuransa 1997 kun Hertha nousi 1. Bundesliigaan.


title: Falko Götz

text: Meriitit pelaajanaGötz jäi peliuransa jälkeen Hertha BSC Berlinin organisaatioon valmentaen vuosina 1997–2000 seuran amatööri- ja nuorisojoukkueita. Kaudella 2001–02 Götz toimi ykkösjoukkueen päävalmentajana helmikuusta kesäkuuhun Jürgen Röberin lähdön myötä. Maaliskuussa 2003 hänestä tuli TSV 1860 Münchenin päävalmentaja. Hän toimi tehtävässä vuoden verran. Heinäkuussa 2004 Götz palasi Hertha BSC Berlinin päävalmentajaksi. Hänen johdollaan seura sijoittui parhaimmillaan 1. Bundesliigassa neljänneksi kausina 2001–02 ja 2004–05.


title: Falko Götz

text: Huhtikuussa 2007 Hertha antoi potkut Götzille ja hänen apuvalmentajansa Karsten Heine nostettiin seuran päävalmentajaksi kauden loppuun. Sittemmin Götzia on povattu turkkilaisseura Galatasarayn päävalmentajaksi.


title: Falko Götz

text: Joulukuussa 2008 saksalainen Kicker kertoi verkkosivuillaan, että Götz palaa takaisin valmennustehtäviin aloittaen tammikuussa Regionalligassa pelaavan Holstein Kielin päävalmentajana. Pesti Kielissä ei kuitenkaan ollut pitkäaikainen ja menestyksekäs, sillä Götz sai potkut tehtävistään syyskuussa 2009.


title: Falko Götz

text: Kesäkuussa 2011 Götz palasi valmennustehtäviin Vietnamin maajoukkueen uutena päävalmentajana. Götzin vastuulle tulivat A- ja U23-maajoukkueiden valmennus. Tulokset U23-joukkueen kanssa eivät tyydyttäneet maan jalkapalloliiton johtoa ja Götz sai potkut jo joulukuun lopulla 2011.


title: Falko Götz

text: Huhtikuun lopussa 2013 Götz allekirjoitti kaksivuotisen sopimuksen 2. Bundesliigassa pelaavan Erzgebirge Auen kanssa. Götzin johdolla Aue sijoittui kaudella 2013/14 sarjassa sijalle 14. Toinen kausi alkoi heikosti ja neljän tappion myötä putoamisviivan alapuolelle pudonnut Aue erotti Götzin syyskuun alussa 2014.


title: Falko Götz

text: Heinäkuussa 2015 Götz palasi valmennustehtäviin Regionalligaseura 1. FC Saarbrückenin päävalmentajaksi. Götzin johdolla Saarbrücken pelasi kohtuullisesti Regionalligan keskikastissa, mutta silti seurajohto erotti hänet maaliskuussa 2016.


title: Falko Götz

text: Huhtikuussa 2016 Götzistä tuli 2. Bundesliigassa pelaavan FSV Frankfurtin päävalmentaja. Götzin tavoitteena oli pelastaa FSV putoamiselta, mutta viimeisen kierroksen voitokkaasta ottelusta huolimatta seuran kohtalona oli pudota 3. Ligaan. Kauden jälkeen Götz jätti tehtävänsä ja hänet korvasi Roland Vrabec.


title: Vekseli

text: Vekseli on määrämuotoon laadittu maksusitoumus. Vekseliä on käytetty maksuvälineenä ja lyhytaikaiseen luotonantoon.


title: Vekseli

text: Alun perin vekseliä käytettiin maksuosoituksena paikkakuntien välisessä kaupassa. Myöhemmin tämä käyttö jäi kuitenkin taka-alalle. 1970-luvulla vekseliä käytettiin jo pääasiassa luottovälineenä. Yleinen vekselin käyttötarkoitus oli lyhytaikaisen lainan ottaminen pankista. Kansainvälisessä kaupassa vekseli oli kuitenkin tuolloin edelleen käytössä maksujärjestelyissä.


title: Vekseli

text: Vekselit olivat yleisiä velkainstrumentteja 1900-luvulla. Nykyään niiden merkitys on vähentynyt ja ne ovat suhteellisen harvinaisia luottovälineitä. Vekseleitä käyttivät Suomessa sekä liike-elämä että yksityiset ihmiset hyvin yleisesti. Suurimmillaan vekselien käyttö oli 1970–80-luvuilla. Vekseleitä käytettiin muun muassa autojen ja tavaroiden ostamiseen ja myös talokaupoissa. Pankkien kannalta vekseliluotot olivat tuottoisia, mutta niiden käsittely vaati paljon työvoimaa. Pankit lopettivat vekseliluottojen antamisen 2000-luvun alkuvuosina.


title: Vekseli

text: Vekseleitä käytettiin 1990-luvulle asti rahoitusvekselinä myyntisaatavien rahoitukseen, vakuusvekselinä saatavien turvaamiseen ja perintävekselinä perinnän helpottamiseen. 2000-luvun alussa käyttö oli kuitenkin jo harvinaista ja liittyi pääasiassa ulkomaankauppaan. Yritysten välisessä ulkomaankaupassa vekseliä käytetään edelleen, vaikkakin vientivekselit ovat harvinaisia.


title: Vekseli

text: Vekselin ottaminen kuluttajaluotosta on nykyisin kokonaan kielletty. Kielto astui voimaan vuoden 1987 alusta, jolloin kuluttajansuojalakiin lisättiin uusi kulutusluottoja koskeva 7. luku. Asuntokaupan käsirahana vekseleistä luovuttiin vuonna 1991.


title: Vekseli

text: Suomessa vekseleistä säädetään vuonna 1932 voimaan tulleessa vekselilaissa, jonka pohjana on Genevessä solmittu kansainvälisen vekselilainsäädännön yhtenäistämistä koskeva sopimus.


title: Vekseli

text: Vekseli on joko asetettu vekseli tai oma vekseli. Näistä asetettu vekseli on ollut omaa vekseliä huomattavasti tärkeämpi käytännössä.


title: Vekseli

text: "Asetettu vekseli" ("asete") on maksukehotus, jonka vekselin "asettaja" kohdistaa "maksavaan". Maksava tulee vekselivelalliseksi hyväksymällä vekselin. Vekselinsaaja on vekselivelkoja, johon nähden maksava ja asettaja sitoutuvat vekselivastuuseen.


title: Vekseli

text: Käytännössä asetettu vekseli on hyväksyjän sitoumus maksaa vekselissä mainittu rahamäärä. Jos hän ei sitä maksa, asettaja joutuu maksuvastuuseen.


title: Vekseli

text: Asetetussa vekselissä on siis kolme osallista:"Tunnuste" (aksepti) on sellainen asete, jonka hyväksyjä on allekirjoituksellaan hyväksynyt.


title: Vekseli

text: "Oma asete" on sellainen asete, jossa asettaja ja hyväksyjä ovat samat. Asiallisesti oma asete vastaa omaa vekseliä. Oma asete on harvinainen. Yritys on voinut asettaa sen toisella paikkakunnalla sijaitsevan haarakonttorinsa maksettavaksi.


title: Vekseli

text: "Oma vekseli" on vekselityyppi, jossa vekselin "asettaja" sitoutuu maksamaan määrätyn rahaerän. Omassa vekselissä on kaksi osapuolta:Oma vekseli on asiasisällöltään velkakirja, jossa asettaja sitoutuu maksamaan tietyn rahasumman toiselle henkilölle. Velkakirjasta se eroaa siten, että oma vekseli on tehtävä määrämuodossa.


title: Vekseli

text: Oma vekseli on ollut harvinainen. Sitä on käytetty luottoasiakirjana, joka pysyy alusta pitäen saman velkojan hallussa. Kansainvälisesti sitä ei ole käytetty. Myös maan sisäisesti oma vekseli on ollut asetettua vekseliä harvinaisempi.


title: Vekseli

text: "Tavaravekseli" eli "liikevekseli" eli "kauppahintavekseli" on ollut liike-elämässä tavallinen asetetun vekselin tyyppi. Tavaravekseli syntyy, kun tavaroiden ostaja hyväksyy myyjän asettaman vekselin. Myyjä voi käyttää vekselin joko luovuttamalla sen eteenpäin oman velkansa maksuna tai muuttamalla sen rahaksi pankissa.


title: Vekseli

text: Tavaravekseli piti tavallisesti lunastaa kolmen kuukauden kuluttua asettamisesta. Kun tavaraerän ostaja tarvitsi luottoa eli maksuaikaa, mutta myyjä halusi kauppasumman heti haltuunsa, myyjä asetti vekselin ostajan maksettavaksi. Tämän vekselin myyjä diskonttasi pankissa, joka suoritti korolla vähennetyn rahamäärän etukäteen myyjälle. Kun vekseli erääntyi maksettavaksi, ostaja lunasti sen pankista maksamalla vekselin summan. Tällaista vekseliä kutsuttiin itsemaksavaksi vekseliksi, ja luoton takana oli tavaraliike.


title: Vekseli

text: Tavaravekselien diskonttausta varten pankilla ja yrityksellä oli tavallisesti sopimus tietyn suuruista diskonttoluottolimiitistä. Sopimuksessa pankki sitoutui diskonttaamaan ehdot täyttäviä vekseleitä tuon määrän edestä.


title: Vekseli

text: "Vekseliluotto" tarkoittaa vekselin diskonttaamista pankissa. Vekseliluotto on lyhytaikaista, tilapäistä ja kiinteäkorkoista velkaa. Vekseliluotto on ollut tavallisesti enintään 3–6 kuukauden mittainen. Yleisin juoksuaika on ollut 3 kuukautta, mutta vekselin saattoi tehdä myös pariksi viikoksi tai vain muutamaksi päiväksi.


title: Vekseli

text: "Rahoitusvekseli" eli "luottovekseli" tai "apuvekseli" on ollut erittäin tavallinen vekselilaji velaksiannossa. Rahoitusvekseli on laadittu yksinomaan velkasitoumukseksi eikä sillä ole maksutehtävää. Rahoitusvekseliä on käytetty melko runsaasti yksityishenkilöidenkin välillä mutta kaikkein eniten pankkiluotonannossa.


title: Vekseli

text: Rahoitusvekseliä on käytetty siten, että asetettu vekseli on diskontattu heti luotonantajapankkiin. Pankki säilytti vekselin velan erääntymiseen saakka. Rahoitusvekselin asettaja on tavallisesti ollut velan takaaja ja hyväksyjä velan ottaja. Jos vekseliin on tarvittu useampia takaajia, on siihen merkitty lisäksi yksi tai useampi siirto.


title: Vekseli

text: Korko oli yleensä alhaisempi, jos vekseli oli asetettu kolmeksi kuukaudeksi. Sitä pidempien vekseliluottojen korko oli yleensä korkeampi. Korko nousi, jos vekseli uusittiin.


title: Vekseli

text: Yksityishenkilön kulutusta varten ottamaa vekseliluottoa on kutsuttu kulutusvekseliksi tai vippivekseliksi. Finanssivekselit puolestaan olivat vekseleitä, joilla pankit antoivat yrityksille lyhytaikaista luottoa.


title: Vekseli

text: Yksityishenkilöiden ottamat vekseliluotot olivat kalliita. Korkotaso kaikki kulut huomioiden nousi 20–30 prosenttiin.


title: Vekseli

text: "Avoin vekseli" ("avoin tunnuste") on vekselilomake, jonka hyväksyjä on allekirjoituksellaan hyväksynyt jo ennen kuin lomakkeen kaikki kohdat on täydennetty. Avoimesta vekselistä voi puuttua rahamäärä tai erääntymispäivä.


title: Vekseli

text: Avointa vekseliä voidaan käyttää tavaraluotonantajan ja asiakkaan välisessä liikesuhteessa siten, että luotonantajalla on oikeus täydentää vekseliin rahamäärä, joka vastaa tavaraluoton määrää. Tämän jälkeen luotonantaja voi tarvittaessa viedä vekselin protestoitavaksi. Avoin vekseli perustuu luottamukseen. Vekselin hyväksyjä ottaa riskin siitä, että vekseliä täydennettäisiin sopimuksen vastaisesti.


title: Vekseli

text: "Pankkivekseli" on pankin asettama oma vekseli, jolla pankki sitoutuu maksamaan nimetylle henkilölle tai tämän määräämälle tietyn rahamäärän. Pankkivekseliä on voinut käyttää käteiseen rahaan rinnastettavana maksuvälineenä sekin tapaan. Sen on voinut lunastaa yleensä kuluitta kaikissa rahalaitoksissa.


title: Vekseli

text: Pankkivekseliä käytetään käteisen sijasta mm. nostettaessa pankkitililtä suurehko rahasumma.


title: Vekseli

text: "Postilähetysvekseli" eli "postivekseli" oli pankin tavallisesti itsensä maksettavaksi asettama vekseli, jota käytettiin rahan lähettämiseen postitse. Lähettäjä osti postivekselin pankista ja lähetti sen postissa vastaanottajalle. Tämä sai rahat lunastamalla vekselin pankissa. Pankin oli lunastettava postivekseli näytettäessä.


title: Vekseli

text: Postivekseleitä on käytetty vain Suomessa ja Ruotsissa. Alkuaikoina postivekselit olivat setelin kaltaisia, sillä ne olivat haltijan lunastettavissa. Myöhemmin postivekselit asetettiin nimetylle henkilölle. Postivekseleiden käyttö oli laajaa. Niiden kierto oli nopeaa, sillä pankit lunastivat ne melko nopeasti. Nopean kierron vuoksi liikkeellä olevien postivekseleiden yhteenlaskettu rahamääräinen arvo ei noussut korkeaksi.


title: Vekseli

text: Kun seteleistä oli vuonna 1918 pulaa, postilähetysvekseleitä käytettiin käteisenä. Kansallis-Osake-Pankki laski liikkeelle kiinteän rahasumman määräisiä postilähetysvekseleitä.


title: Vekseli

text: Vekselin "juoksuaika" tarkoittaa sitä aikaa, joka kuluu vekselin asettamisesta sen erääntymispäivään.


title: Vekseli

text: Vekseli erääntyy maksettavaksi kerralla sen mukaan, mitä vekselissä määrätään. Vekseli voidaan asettaa maksettavaksi:Määräpäivänä erääntyvä päivävekseli oli tavallisin. Näyttövekseliä käytettiin liike-elämässä toisinaan vakuusvekselinä. "A viso" ja "a dato" -vekselit olivat harvinaisia.


title: Vekseli

text: Vekseliä ei voi asettaa erääntymään vähin erin. Osamaksukaupassa oli laadittava joka maksuerästä oma vekselinsä tai sitten vekseli täytyi uudistaa pienemmällä vekselillä sitä mukaa, kuin ostaja suoritti maksuja. Ostaja saattoi myös antaa myyjälle "avovekselin", jonka myyjä sai täydentää summalla, joka täydentämishetkellä vielä oli maksamatta.


title: Vekseli

text: Vekselin saaja voi luovuttaa vekselin maksuna toiselle. Tämä tapahtuu merkitsemällä vekselin selkäpuolelle tai lisäkkeeseen "siirto" ("indossamentti"). Se, jolle vekseli siirretään, on "siirronsaaja" ("indossaatti"). "Avoin siirto" eli "blankosiirto" on kyseessä, jos siirrossa on vain siirtäjän nimi, vekseli on siirretty haltijalle tai siirrossa ei mainita, kenelle siirto on.


title: Vekseli

text: Vekselin "siirtäjä" ("indossentti", "girantti") on vastuussa vekselin hyväksymisestä ja rahasumman maksamisesta vekselin uudelle haltijalle. Toisin sanoen vekselivelkoja, joka siirtää vekselin eteenpäin, tulee itse vastuuseen velan maksamisesta uudelle velkojalle. Vekselin siirtäjä takaa maksun tapahtumisen pääasiassa samoin kuin asettajakin. He ovat toissijaisessa vastuussa, jos päävelallinen ei täytä suoritustaan. Siirtäjä voi välttyä vastuulta tekemällä erityisen siirtäjän varauksen. Tämä on ollut yleinen käytäntö, kun pankit ovat siirtäneet vekseleitä: ne ovat vapauttaneet itsensä vekselivastuusta.


title: Vekseli

text: Jos siirtäjä ei kirjoita vekseliin nimeään, kyseessä on "avoin anto" eli "blankotraditio". Tällaisessa siirrossa siirtäjä ei ole edes toissijaisessa vastuussa velan maksamisesta, koska vekselissä ei ole hänen nimeään.


title: Vekseli

text: Jos vekseli siirretään vain perittäväksi, kyseessä on "prokurasiirto".


title: Vekseli

text: Ensisijaisesti vekselin maksamisesta on vastuussa "päävelallinen". Asetetun vekselin päävelallinen on sen hyväksyjä, oman vekselin päävelallinen puolestaan asettaja.


title: Vekseli

text: Vekselivelallisia on kuitenkin päävelallisen lisäksi muitakin. Tässä suhteessa vekseli eroaa normaaleista juoksevista velkakirjoista. Vekselivelasta vekselin haltijalle vastaavat omasta ja toistensa puolesta hyväksyjä, asettaja ja jokainen sellainen vekselin aikaisempi siirtäjä, joka ei ole tehnyt erityistä varaumaa vekseliin.


title: Vekseli

text: Vekselivelallisiin kuuluu myös vekselin takaaja eli "avalisti". Takaus ("aval") annetaan tietyn vekselivelallisen puolesta. Takaaja on vastuussa kuten se, jota hän on taannut. Takaajana voi olla esimerkiksi rahalaitos asiakkaansa hyväksi. Aval on ollut Suomessa harvinainen. Sen sijaan erittäin yleistä on ollut niin sanottu "peitelty vekselitakaus", jossa takaaja kirjoittautuu vekseliin asettajaksi tai siirtäjäksi, joskus hyväksyjäksi. Peiteltyä takausta ei säädellä vekselilaissa eikä se ole oma vekselivelkatyyppinsä.


title: Vekseli

text: Suomessa vekseliin on ollut tapana merkitä vain yksi asettaja. Asettajia voi kuitenkin olla useitakin; tämä mahdollisuus olisi käyttökelpoinen vekseliluotossa, jonka vakuudeksi olisi hankittu useamman asettajan allekirjoitus. Suomessa nämä henkilöt on kuitenkin tavattu merkitä vekseliin siirtäjiksi.


title: Vekseli

text: Muut kuin päävelallinen vastaavat vekselistä vain siinä tapauksessa, ettei suoritusta saada päävelalliselta. Velallisen oikeus kohdistaa vaatimuksia muita kuin päävelallista kohtaan edellyttää sitä, että vekselin erääntymisen jälkeen hän on toimittanut vekseliprotestin kahden arkipäivän kuluessa. Muussa tapauksessa muut vastuulliset vapautuvat vastuusta.


title: Vekseli

text: Jos vekseliä ei makseta sen erääntyessä, se voidaan protestoida ja protesti voidaan julkaista julkisesti protestilistalla. Listalle joutuminen vaikeuttaa huomattavasti lainansaantia. Protestiin joutumisesta ilmoitetaan luottotietoyhtiöille (Suomessa Suomen Asiakastieto Oy:lle). Julkinen protestointi julkaistaan myös talousalan lehdissä. Vekselin haltijan on protestoitava vekseli säilyttääkseen siihen perustuvat oikeutensa.


title: Vekseli

text: Vekselit ovat tarkasti vekselilaissa säädeltyjä asiakirjoja, ja niillä on muun muassa seuraavat normaaleista velkakirjoista poikkeavat erityispiirteet:


title: Vekseli

text: Vekselin muodosta säädetään vekselilain 1 §:ssä, ja muotosäännöstä on tulkittu tuomioistuimissa erittäin tarkasti. Vähäinenkin muotovirhe johtaa tavallisesti siihen, että asiakirjaa ei pidetä vekselinä. Se saattaa kuitenkin siitä huolimatta olla pätevä muuna velkasitoumuksena.Vekseli voidaan siirtää toiselle henkilölle ja tällöin väitesuoja on vahvempi kuin juoksevilla velkakirjoilla. Vekselilain 17 §:n mukaan velallinen voi esittää haltijaa kohtaan velallisen ja asettajan tai velallisen ja vekselin aikaisemman haltijan suhteeseen perustuvia väitteitä ainoastaan, mikäli haltija on vekselin saadessaan tahallaan toiminut velallisen vahingoksi.


title: Vekseli

text: Vekselin vanhentumisajat ovat normaalia lyhyempiä. Hyväksyjään kohdistuva saatava vanhentuu kolmen vuoden kuluttua vekselin erääntymispäivästä, siirtäjän ja asettajan vastuu lakkaa vuoden kuluttua erääntymispäivästä ja vekselivelallisten keskinäiset takautumisoikeudet vanhentuvat kuudessa kuukaudessa vekselin lunastamisesta.


title: Vekseli

text: Vekselin tekstissä on oltava nimitys ”vekseli” asiakirjan kielellä. Kelvollinen on myös yhdyssana, johon sisältyy sana vekseli, esimerkiksi ”pankkivekseli” tai ”näyttövekseli”. Koko vekseli voi olla vieraalla kielellä, jolloin nimitys ”vekseli" on myös tällä kielellä.


title: Vekseli

text: Asetetun vekselin tekstissä on oltava ehdoton kehotus yhden, määrätyn rahaerän maksamiseen. Omassa vekselissä ei ole kehotusta vaan ehdoton sitoumus määrätyn rahaerän maksamiseen. Molemmissa rahamäärä ja rahalaji (rahayksikkö) on yksilöitävä, esimerkiksi merkinnällä mk tai $. Jos sama rahalaji on käytössä useassa maassa, katsotaan, että rahalaji määräytyy vekselin maksupaikan mukaan. Jos rahamäärä on merkitty sekä kirjaimin että numeroin, ristiriitatilanteessa kirjaimet ratkaisevat.


title: Vekseli

text: Asetetussa vekselissä on oltava yhden (ja vain yhden) maksavan nimi. Vekselin muodollisen pätevyyden edellytys ei ole se, että maksava olisi hyväksynyt vekselin allekirjoituksellaan. Omassa vekselissä ei ole maksavan nimeä.


title: Vekseli

text: Vekselissä voi olla merkintä erääntymisajasta. Jos se puuttuu, vekseli on näyttövekseli.


title: Vekseli

text: Vekselissä on oltava merkintä paikasta, jossa maksu on suoritettava. Paikkamerkinnän puuttuessa asetteen maksupaikkana pidetään paikkakuntaa, joka on merkitty maksavan nimen oheen; oman vekselin maksupaikkana pidetään sen asettamispaikkakuntaa. Vekseli on esitettävä maksettavaksi ja protestoitavaksi nimenomaan tällä paikkakunnalla. Maksupaikka on tavallisesti maksavan asuinpaikka. Jos maksupaikka on jokin muu paikkakunta, vekseliä on vanhassa lainsäädännössä kutsuttu "koditetuksi" eli "domisilioiduksi" vekseliksi.


title: Vekseli

text: Vekselissä on oltava vekselinsaajan nimi. Vekseliä ei voida asettaa maksettavaksi haltijalle, vaan haltijavekseli on pätemätön (toisin kuin haltijasekki). Asetetun vekselin saa kuitenkin helposti kirjoitettua haltijalle siten, että asettaja merkitsee vekselinsaajaksi itsensä ja kirjoittaa vekseliin avoimen siirron. Sen sijaan omaa vekseliä ei voi asettaa asettajalle itselleen eikä asettaja siten myöskään pysty siirtämään sitä haltijalle.


title: Vekseli

text: Vekselissä on oltava vekselin asettamispäivä ja -paikka. Päiväyksen on oltava päivän tarkkuudella ja vuosiluku on mainittava.


title: Vekseli

text: Vekselin etupuolella, vekselitekstin alla on oltava asettajan (tai asettajien) omakätinen allekirjoitus. Allekirjoituksen on oltava vaakasuorassa ja se on merkittävä käsin; esimerkiksi leima ei käy. Asettajan allekirjoituksen voi merkitä myös hänen edustajansa hänen puolestaan.


title: Vekseli

text: Vekselin diskonttaus tarkoittaa vekseliluotolle kertyvän koron vähentämistä vekselin nykyarvosta. Kun pankki ostaa sille tarjotun, myöhemmin erääntyvän vekselin, se vähentää eli diskonttaa vekselin määrästä sille diskonttauspäivän ja erääntymispäivän välisenä aikana kasvavan koron ja suorittaa jäännöksen vekselin myyjälle. Diskonttaajana on siis vekselin ostaja.


title: Vekseli

text: Vekselien diskonttaus on aiemmin ollut Suomessa tärkein pankkien antolainauksen muoto. Diskonttokorko riippui muun muassa vekselin juoksuajan pituudesta, vekselin laadusta, asiakassuhteesta ja siitä, uusittiinko vekseli.


title: Vekseli

text: Rediskonttaus eli jälleendiskonttaus tarkoittaa sitä, että keskuspankki ostaa toisen pankin diskonttaaman vekselin ja diskonttaa sen uudelleen. Rediskonttaus on ollut tapa, jolla keskuspankki on rahoittanut toisten pankkien toimintaa varsinkin pula-aikoina.


title: Vekseli

text: Suomen, Ruotsin, Norjan ja Tanskan vekselilait vuodelta 1932 ovat olleet miltei täysin samansisältöiset. Pohjoismaiden vekselilait sekä Ranskan ja saksalaisen oikeusalueen vekselilait ovat pääosaltaan samansisältöisiä. Niiden perustana on vuonna 1930 solmittu sopimus, "Geneven vekselioikeuskonventio". Tätä Manner-Euroopan maissa ja Pohjoismaissa vallitsevaa vekselioikeutta voidaan kutsua "saksalais-ranskalaiseksi vekselioikeudeksi". Toisen suuren vekselioikeusjärjestelmän, "anglosaksisen vekselioikeuden", muodostaa Iso-Britannian, Yhdysvaltain ja muiden angloamerikkalaisten maiden vekselioikeus. Kahden erityyppisen vekselioikeuden kitkatekijöistä aiheutui aikanaan haittaa kansainväliselle vekseliliikkeelle.


title: Vekseli

text: Sosialistisissa maissa vekseliä ei käytetty juuri laisinkaan.


title: Vekseli

text: Vekseli keksittiin Pohjois-Italiassa 1100-luvulla kaupunkien välisen kaupan maksuvälineeksi. Vekseliasiakirja luotiin rahan vaihtamista varten. Tästä juontuvat myös vekselin nimitykset "växel", "Wechsel", "lettre de change" ja "bill of exchange". Rahan kuljettamiseen liittyvät vaarat ja rahalajien moninaisuus hankaloittivat keskiaikaista kauppaa. Välttyäkseen käteisen kuljettamiselta kauppamies osti kotipaikkansa pankkiirilta tai rahanvaihtajalta tämän allekirjoittaman sitoumuksen, jossa rahanvaihtaja sitoutui maksamaan tietyn summan vieraalla paikkakunnalla vieraan paikkakunnan rahassa. Tämä vekselin alkuperäismuoto muistutti myöhempää omaa vekseliä.


title: Vekseli

text: 1400-luvun puoliväliin mennessä vekseli kehittyi asetetun vekselin tapaiseksi maksusoitukseksi. Vekselikirje sisälsi nyt kirjeenmyyjän maksukehotuksen, jolla vieraalla paikkakunnalla olevaa maksavaa kehotettiin suorittamaan tietty rahamäärä kirjeen esittäjälle.


title: Vekseli

text: Tratta on perinnässä käytetty maksukehotus. Tratta muistuttaa muodoltaan vekseliä niin paljon, että tratta voidaan jopa laatia vekselilomakkeelle vaihtamalla sana ”vekseli” sanaksi ”tratta”. Tratta ei kuitenkaan ole vekseli. Vaikka saksalais-skandinaavisella oikeusalueella käytetäänkin sanaa ”tratta” tai ”tratte” asetetun vekselin synonyyminä, suomen kielessä vekselillä ja tratalla on selvä ero.


title: M395

text: M395 (englanniksi koko nimeltään "155-mm Cargo Projectile M395 ") on israelilainen Israel Military Industries Ltd.:n valmistama kuorma-ammus 155 mm tykeille. Se kykenee kuljettamaan 63 M85-tytärammusta. Britannian maavoimat ovat hyväksyneet sen tunnuksella L20A1 ja Sveitsin puolustusvoimat KaG88. M395:n kantama vaihtelee tykin putken pituudesta johtuen 23 kilometristä (L39) 28 kilometriin (L52).


title: 360 asteen palaute

text: 360 asteen palaute on yleisnimi menetelmille, joiden avulla yksittäinen henkilö tai ryhmä saa palautetta oman työnsä ja toimintansa kannalta tärkeiltä yhteistyökumppaneilta tai sidosryhmiltä. Termi 360 asteen palaute on syntynyt ajatuksesta, että palautteen antajia tunnistettaessa ja valittaessa katsotaan kaikkiin suuntiin – katse kiertää ympyrän kehää täydet 360 astetta.


title: 360 asteen palaute

text: 360 asteen palautteiden yleisin sovellus on johtamispalaute, jota esiintyy käytännössä kun esimiehen välittömät alaiset arvioivat kysymyslomakkeen avulla hänen johtamistapaansa. Omakuvansa realistisuuden selvittämiseksi palautetta saava esimies tekee samalla kysymyssarjalla myös oman itsearvioinnin. Tavanomaiseen käytäntöön kuuluu lisäksi palautteen pyytäminen omalta välittömältä esimieheltä. Projekteissa, prosesseissa, matriisiorganisaatioissa tai tiimeissä johtamispalaute voidaan välittömien alaisten lisäksi pyytää henkilöiltä, joita johdetaan ilman varsinaista muodollista esimiesasemaa.


title: 360 asteen palaute

text: Palautteen antajina voivat olla myös kollegat, saman ryhmän jäsenet, sisäiset asiakkaat ja jopa asiakkaat. Johtamisen laadun arviointia ja kehittämistä varten tehdyissä palautemenetelmissä on kuitenkin yleensä kysymyksiä asioista ja toimintatavoista, joita näiden muiden tahojen on vaikeaa tai jopa mahdotontakin arvioida. Heiltä palaute kannattaakin yleensä hakea kyseiseen yhteistyösuhteeseen paremmin sopivilla menetelmillä, kuten yhteistyöpalautteella tai henkilökohtaisella asiakaspalautteella.


title: Taalainkoivu

text: Taalainkoivu ("Betula pendula" f. "dalecarlica") rauduskoivun liuskalehtinen muoto. Taalainkoivu on löydetty Ruotsista, Taalainmaalta vuonna 1767. Sen lehti muodostuu kahdesta toisiaan allekkaisesta liuskasta. Näin ollen lehdessä on kärkiä yhteensä viisi. Eräs toinen rauduskoivun liuskalehtinen versio loimaankoivu (f. "crispa"), jossa on yksi liuskapari, joten kärkiä on kolme. Kummatkin liuskalehtiset rauduskoivut ovat riippaoksaisia ja niitä käytetään koristepuina. Loimaankoivun taimia myydään taimitarhoissa usein tunnetumman taalainkoivun nimellä.


title: Hannu Salmi

text: Hannu Juhani Salmi (s. 14. toukokuuta 1961 Turku) on suomalainen filosofian tohtori, yleisen historian dosentti ja kulttuurihistorian professori Turun yliopistossa. Hänet tunnetaan laaja-alaisena historioitsijana, joka on erikoistunut 1800-luvun kulttuurihistoriaan sekä audiovisuaalisen kulttuurin historiaan.


title: Hannu Salmi

text: Salmi valmistui Turun yliopistosta yleisestä historiasta filosofian maisteriksi 1987 ja lisensiaatiksi 1990. Hän väitteli tohtoriksi vuonna 1993 saksankielisellä väitöskirjalla "”Die Herrlichkeit des deutschen Namens...” Die schriftstellerische und politische Tätigkeit Richard Wagners als Gestalter nationaler Identität während der staatlichen Vereinigung Deutschlands". Samana vuonna ilmestyi teos "Elokuva ja historia", joka oli pioneerityö elokuvan haasteesta historiantutkimukselle.


title: Hannu Salmi

text: Salmi on toiminut Turun yliopistossa kulttuurihistorian apulaisprofessorina vuodesta 1997, määräaikaisena professorina vuodesta 1999 ja vakituisena professorina vuodesta 2012. Akatemiaprofessuuri (Suomen Akatemia) hänelle on myönnetty kaudeksi 2017-2021.


title: Hannu Salmi

text: Salmi on kirjoittanut laajasti wagnerismin historiasta, populaarikulttuurista, suudelman kulttuurihistoriasta sekä suomalaisen mykkäelokuvan historiasta. Elokuvahistorian dosentti Veijo Hietala on pitänyt tutkimusta "Kadonnut perintö. Näytelmäelokuvan synty Suomessa 1907–1916" (2002) ”suomalaisen elokuvakulttuurin kannalta Suomen kansallisfilmografiaan vertautuvana kulttuuritekona”.


title: Hannu Salmi

text: Salmi oli International Institute for Popular Culturen johtaja vuosina 2006–2012.


title: Hannu Salmi

text: Lokakuussa 2013 Salmi palkittiin Tietokirjailijapalkinnolla. Salmen, Marjo Kaartisen ja Marja Tuomisen toimittama teos "Maamme – itsenäisen Suomen kulttuurihistoria" (2016) valittiin ilmestymisvuonnaan Tieto-Finlandia-palkintoehdokkaaksi.


title: Hannu Salmi

text: Salmi johtaa yhdessä puolisonsa Heli Paalumäen kanssa kustannusyhtiö Faros-kustannusta.


title: Dutasteridi

text: Dutasteridi (tuoteniminä Avodart, Avidart, Avolve, Duagen, Dutas, Dutagen, Duprost, Duodart) on 5-alfa-reduktaasin inhibiittori, lääkeaine joka estää testosteronin muuttumisen dihydrotestosteroniksi (DHT). Sitä käytetään hoitona DHT:n aiheuttamiin sairauksiin, kuten eturauhasen hyvälaatuiseen liikakasvuun.


title: Dutasteridi

text: Dutasteridi kuuluu 5-alfa-reduktaasia ehkäisevien lääkkeiden luokkaan, jotka estävät entsyymejä muuttamasta testosteronia dihydrotestosteroniksi. Myös lääkeaine nimeltä finasteridi kuuluu samaan ryhmään. Kliiniset tutkimukset ovat osoittaneet dutasteridin toimivan tehokkaammin kuin finasteridin, sillä se estää 5-alfa-reduktaasin molempia isoformi-tyyppejä, kun finasteridi ehkäisee vain yhtä.


title: Dutasteridi

text: Vaikka dutasteridi on virallisesti hyväksytty ainoastaan eturauhasen liikakasvun hoitoon, mikä onkin sen yleisin käyttö, sitä voidaan käyttää myös hoitomuotona miestyyppisessä hiustenlähdössä. Lääkkeen kehitellyt yhtiö suoritti hiustenlähdön hoitoon liittyviä FDA-testejä aina vuoteen 2002 asti, jolloin ne kuitenkin lopetettiin. Vaikka dutasteridia ei koskaan hyväksyttykään viralliseksi hiustenlähtölääkkeeksi, lääkäreillä on silti oikeus määrätä sitä myös tähän tarkoitukseen. Englanniksi tällaista käytäntöä nimitetään "off-label" -lääkemääräykseksi, mikä tarkoittaa, että lääkettä käytetään toiseen tarkoitukseen kuin mihin valmistaja on sen sertifioinut.


title: Dutasteridi

text: Syyt hiustenlähdön hoitoon liittyvien tutkimusten päättymiseksi eivät ole julkista tietoa. On kuitenkin spekuloitu, että Avodart ei olisi ollut tarpeeksi hyvä erottuakseen Propeciasta (finasteridi-valmiste), jonka myynnin väitetään olevan alhaisempaa kuin mitä lääkettä lanseeratessa odotettiin. Näin ollen dutasteridin tuotto-odotukset hiustenlähtölääkkeenä eivät olisi olleet tarpeeksi hyvät kattamaan tuotekehityksen ja markkinoinnin kustannuksia.


title: Dutasteridi

text: Internetin keskustelupalstoilla on myös liikkunut vahvistamattomia tietoja, joiden mukaan dutasteridin sivuvaikutukset, jotka ovat pääsääntöisesti samat kuin finasteridilla (erektiohäiriöt, gynekomastia) olisivat yleisempiä ja voimakkaampia kuin finasteridia käytettäessä. Myös migreenikohtauksia ja päänsärkyä on epävirallisesti kerrottu esiintyvän dutasteridin käyttäjien keskuudessa.


title: Taru Stenvall

text: Taru Stenvall (15. kesäkuuta 1909 Kiukainen – 5. joulukuuta 1999 Helsinki) toimi talvi- ja jatkosodan aikana Mikkelissä Päämajan upseerien käytössä olleiden ravintoloiden tarjoilijana ja myöhemmin Kulosaaren Casinolla hovimestarina. Stenvall on kirjoittanut useita teoksia, joissa hän tarkastelee päämajan upseereita ja erityisesti marsalkka Mannerheimia tarjoilijan näkökulmasta. Hänen myöhemmässäkin tuotannossaan on omaelämäkerran ja ajankuvan piirteitä.


title: Taru Stenvall

text: Lottiin liittynyt Stenvall kutsuttiin tarjoilijaksi Mikkelin Seurahuoneelle Päämajan siirryttyä Mikkeliin talvisodan alettua. Jatkosodan aikana Stenvall tarjoili hotelli Kalevassa (Seurahuone oli tuhoutunut pommituksissa 3. maaliskuuta 1940 aamuyöllä). Hän toimi tarjoilijana myös Mannerheimin junassa marsalkan 75-vuotispäivien aikana.


title: Taru Stenvall

text: Stenvall kuoli Helsingissä Kivelän sairaalassa joulukuussa 1999.


title: MGM Resorts International

text: MGM Resorts International () on yhdysvaltalainen yhtiö, joka kehittää, omistaa ja ylläpitää kasinoja sekä hotelleja pääasiallisesti Las Vegasissa. Yhtiö aloitti toimintansa 31. toukokuuta 2000 MGM Grand Inc.:n ja Mirage Resorts, Inc.:n yhdistyttyä. MGM Resorts International on tällä hetkellä maailman toiseksi suurin peliyhtiö.


title: MGM Resorts International

text: Miljardööri Kirk Kerkorian ja hänen Tracinda Corporation ovat suurimmat MGM Resorts Internationalin omistajat. Kerkorian omisti aikaisemmin myös Metro-Goldwyn-Mayer-elokuvastudion, josta aiempi nimi MGM Grand, Inc. juonsi nimensä.


title: MGM Resorts International

text: Vuonna 2005 yhtiö omisti 3,4 km² maata Las Vegas Stripillä. Yhtiön vuotuinen liikevaihto on noin 7,4 miljardia Yhdysvaltain dollaria


title: MGM Resorts International

text: Kaikki kiinteistöt ovat MGM Resorts Internationalin täysin omistamia, ellei toisin mainita.


title: Mr. Bean lomailee

text: Mr. Bean lomailee ("Mr. Bean’s Holiday") on Mr. Bean -komediaelokuva, jonka pääosassa näyttelee Rowan Atkinson. Elokuva tunnetaan myös työnimillä "Bean 2" ja "French Bean".


title: Mr. Bean lomailee

text: Mr. Bean (Rowan Atkinson) voittaa arpajaisista matkan Rivieralle Etelä-Ranskaan, videokameran sekä 200 euroa matkarahaa. Pariisin Gare De Lyon -asemalla Bean pyytää Cannesin elokuvajuhlien arvostelijaraatiin kuuluvaa venäläistä Emil Dachevskya (Karel Roden) kuvaamaan tätä, kun hän nousee Cannesiin matkalla olevaan junaan. Beanin päästessä junaan ovi sulkeutuu ja Dachevsky jää avuttomana juoksemaan junan vierelle. Käy ilmi, että Dachevskyn nuori poika, Stepan (Max Baldry), onkin jo junassa ja näin Bean onnistui toilailuillaan erottamaan pojan isästään.


title: Mr. Bean lomailee

text: Dachevsky saa kuitenkin huudettua pojalleen, että tämän pitää jäädä seuraavalla asemalla pois. Bean tuntee syyllisyyttä tapahtuneesta, ja laitapuolen kulkijan tullessa ahdistelemaan Stepania seuraavalla asemalla Bean rientääkin pojan avuksi. Stepan on kuitenkin onnistunut kähveltämään Beanin videokameran ja tällä kertaa junan vierelle jääkin juoksemaan Bean itse hänen matkalaukkunsa jäätyä junaan. Dachevsky on seuraavassa asemalle saapuvassa junassa, mutta juna ei pysähdykään. Dachevsky onnistuu kuitenkin näyttämään lappua, jossa lukee Cannes ja hänen matkapuhelinnumeronsa. Dachevskyn sormet peittävät kaksi viimeistä numeroa ja nämä numerot jäävätkin Beanin ja Stepanin arvattaviksi.


title: Mr. Bean lomailee

text: Kolmen epäonnistuneen soittoyrityksen jälkeen heille tulee kiire seuraavaan junaan ja vasta junan liukuessa asemalta Bean huomaa passinsa, junalippunsa sekä rahansa unohtuneen kumppanusten äsken käyttämän kolikkopuhelimen päälle. Liputtomina Bean ja Stepan heitetään seuraavalla asemalla ulos junasta ja rahattomina ja nälkäisinä he päätyvät läheiselle torille kerjäämään rahaa. Musiikkilevyjä myyvän torikauppiaan kaiuttimesta virtaavaa musiikkia hyödyntäen Bean muun muassa soittaa ”ilmapianoa” Mozartin turkkilaisen marssin tahtiin sekä jammailee Shaggyn ”Boombastic”-kappaleen mukana. Bean ja Stepan yrittävät päästä bussilla Cannesiin, mutta Beanin lippu on tarttunut kanan koipeen. Maanviljelijä lastaa kanat autoonsa ja Bean lainaa pyörää, jotta hän saisi auton kiinni. Beanin vauhti ei kuitenkaan riitä.


title: Mr. Bean lomailee

text:
Bean tarttuu ohi ajavaan Jeeppiin ja saa lisää vauhtia päästämällä irti. Kun Bean on päässyt maatilalle, jonne maanviljelijä ajoi, panssarivaunu ajaa Beanin pyörän yli. Bean joutuu jatkamaan matkaa kävellen ja päätyy päältäpäin näyttäen pikku kylään joka elää vielä 1940-luvulla (niin Bean ainakin aluksi luulee). Beanin katsellessa ympäriinsä kylään hyökkää sama panssarivaunu ja saksalaisia sotilaita. Bean koettaa pelastaa kahvilan tarjoilijattaren. Mainoksen ohjaaja huutaa kuvauksen poikki ja luulee Beania näyttelijäksi jolla ei ole rooliasua. Bean puetaan ja hän sotkee kaiken. Bean päätyy esittämään videopäiväkirjojansa Cannesin elokuvajuhlille, vaikka hänen pitäisi päästä Rivieralle.
Elokuva teki Suomessa vuoden 2007 parhaan ensi-iltaviikonlopun tuloksen. Elokuva keräsi ensi-iltaviikonloppunaan 56 964 kävijää ja yli 450 000 euron lipputulot, joka oli kaikkien aikojen paras komedia-avaus. Lisäksi tulos oli kaikkien aikojen paras maaliskuun ensi-iltaviikonlopun tulos.


title: Benu-lintu

text: Benu-lintu (käytetään myös nimiä Bennu ja Benhu) on egyptiläisen mytologian pyhä lintu. Kreikkalaiset yhdistivät sen feeniks-lintuun. Benu on harmaahaikara, joka tunnettiin auringonjumala Ran ruumiillistumana tai sieluna. Benun palvontapaikka oli Heliopoliksen kaupunki. Linnun uskottiin palaavan sinne joka viidessadas vuosi. Herodotos kertoo Benun kiertelevän eksoottisissa maissa keräämässä yrttejä. Yrtit lintu toi mukanaan Heliopoliksen alttarille rakentaakseen niistä nuotion, jossa sitten poltti itsensä tuhkaksi herätäkseen jälleen uuteen elämään. Linnun sanottiin nousevan tuhkasta kolmen päivän kuluttua. Benu liittyi läheisesti egyptiläiseen ajanlaskuun, ja sen temppelit oli varustettu lukuisilla aikaa mittaavilla laitteila.


title: Benu-lintu

text: Benu-lintu symboloi tulvivaa Niiliä, uudelleensyntymää ja Aurinkoa.


title: Benu-lintu

text: Benu-lintua hyödynsivät myöhemmin myös katoliset kirkkoisät, jotka näkivät Benussa kuolemattoman sielun symbolin sekä vertauskuvan Kristuksen ylösnousemuksesta kolmantena päivänä tuonelaan astumisensa jälkeen. Benua ja Kristusta yhdistivät myös neitseellinen syntymä.